Data: 2010-IX-03. Lekeitio, Bizkaia.\nTaldeak: Itziarren Semeak, Deskontrol, deabruak teilatuetan, Gose.\nAipagarria: 2010 udako kontzertuak.\nDuela bi urte ere, Lekeitioko festetan izan ginen jotzen. Orduan, Ken 7 taldekoak izan ziren oholtza-kideak. Eurek jo zuten lehenbizi. Plaza gainezka zen, gaztetxoak, helduak… Eta giro ederra. Ken 7 taldeak bere saioa amaitu eta bapatean plaza hutsik geratu zen.\nErronka zaila genuen aurretik. Trasteak bere tokian ipini eta lehen akordeak jotzen hasi orduko, 300 bat lagun hurbildu zitzaizkigun. Bira honetako emanaldi gogoangarriena izan zela esan dezakegu.\nDuela hilabete batzuk, Lekeition jotzeko deia jaso genuen. Eta ez genuen zalantzarik egin. Ordukoa errepikatzeko irrikitan ginen.\nHantze azaldu ginen, udako eguraldi zoragarria bidelagun. Bertako elkarte batean afaldu genuen talde eta teknikari denak. Eta hirugarrenak ginenez, jai-giroan murgildu ginen, tabernetan zein txosnetan. Baina txintxo demonio ibili ginen, eh!\nKontzertua berezia izan zen, gainera. Bolada bateko azkena baitzen. Aritz kantariak eskerrak eman zizkien emanaldi hauetan guztietan bidelagun izan diren guztiei eta David zoriondu zuen; Iñigoren faltan, ondo baino hobeto kunplitu duelako baterijolearen tokian.\nParrandan jarraitu genuen kontzertuaren ondoren. Eskerrak bertan lo egiteko tokia hartu genuela, bestela…\nOrereta, Maria Lezo gunea\nData: 2010-VII-24. Orereta, Gipuzkoa.\nTaldeak: deabruak teilatuetan, Estricalla.\nOreretan, toki askotan bezala, udal programaziotik at badira festa egiteko toki atseginak. Maria Lezo gunea izan daiteke horren adibide. Egitarau ofizialaz aparte, jai-giro ederra sortzea posible dela erakutsi digute Orereta aldean. Tabernari batzuk, autogestioan oinarrituz, egitarau alternatiboa osatu dute aurten. Do it yourself! Kalea itxi, eskenatokia duen kamioi bat ipini eta aurrera!\nLarunbata izanik, jendetza zebilen Maria Lezo gunean. Estricalla aritu zen lehenik, eta punk-rock dosi eder bat eskaini ziguten. Teknikari lanetan, Mikel Anestesia ikusi genuen, 1973 kamiseta jantzita, aupa Mikel! Kabenzotz!\nGu hasi orduko, oso berandu zen eta lehen ilarako jendea pasa-pasa eginda zegoen. Probokazioei kasurik ez eta guk geureari eutsi genion.\nOraingoan ere, gonbidatu berezi bat izan genuen oholtza gainean. "Erretzeko zerbait" bideoa gogoratzen? Bonbereneako gazteek grabatu zutena? Ba Aritzen papera egiten zuen gaztea igo zen kantu hori abestera. Bitxi geratu zen dueto-a.\nKontzertua bezain ederra izan zen eman ziguten afaria, zelako maila Orereta aldean! Lerro hauen bidez, eskerrik asko antolaketan aritu ziren guztiei eta gu ikustera etorri zirenei!\nLekeition izango dugu hurrengo hitzordua, irailaren 3an. Bitartean, ondo pasa!\nAreta, jai eremua\nAreta, Laudio jai eremua\nData: 2010-VII-23. Areta, Araba.\nTaldeak: deabruak teilatuetan, trikizio.\nIazko udan Aritz kantaria gaixo jarri eta huts egin genuen. Aretakoak urtebete zain egoteko prest agertu ziren, eta hamabi hilabeteren ostean itzuli ginen emandako hitza betetzera. Estimatzekoa da antolatzaileek jaia berreskuratzeko egiten duten ahalegina.\nBestalde, pozgarria da Aretakoek zer nolako atxekimendua adierazten dioten auzuneari. Haur, gazte eta heldu gehienak ere "Areta jaiak" kamiseta gorriak jantzita zebiltzan jai eremuan.\naiaraldea.com guneko kideak ere agertu ziren, webgunerako elkarrizketa egin asmoz. Euskarazko komunikazioaren aldeko gune interesgarria da, merezi du webguneari bisita egitea.\nEguraldia hozten hasi zenean musika egiten hasi ginen, kantak bata bestearen atzetik eskainiz. Ti-ta, hotzari aurre egin nahian bezala. Taulagainean argi eta ke muntaiarekin ezer gutxi ikusi genuen, eta esango genuke ikusleek ere tarteka ez zutela taulagainean inor nabaritzen. Badakizue, 80ko hamarkadan bogan jarri zen "ke efektua"...\nNaroa Amaiur taldeko kantaria igo zen gurekin "Gaur euria egin du" kantatzera, unerik politenetakoa izan zen ziurrenik.\nJai batzordeko kideekin Kultur Etxean garagardoa edanez elkar agurtu genuen. Milesker eta beste bat arte. Eutsi goiari Areta!\nZarautz, Putzuzulo gaztetxea\nData: 2010-VII-16. Zarautz, Gipuzkoa.\nTaldeak: deabruak teilatuetan, mursego.\nOtsailean amaitu genuen “1973 bira” izeneko bira, Gasteizen Jimmy Jazz aretoan; Colemans+ taldeko jendilajea bidelagun.\nJotzeko proposamen ugari jaso ditugunez, bi aldiz pentsatu gabe hainbat emanaldi lotu ditugu uda honetarako. Lehena, Zarautzen, Putzuzulon eskaini genuen.\nEgia esan, deabruon santutegi modukoan bilakatu da Putzuzulo. Azken diskoa plazaratu genuenetik hona, hiru udatan aritu gara zuzenean, eta hirutan Zarauzko gaztetxetik pasa gara.\nBeti bezala, lanerako jende prestua aurkitu genuen eta baita gau eder bat pasatzeko zaletu asko ere. Izerdi batean amaitu genuen beste behin ere.\nArgi indarra joan zen, gitarraren soka bat apurtu... Baina gorabeherak gorabehera, ederra izan zen Putzuzuloko festa. Kantuen artean, gure harridurarako, jendeak Inauterietako abestiak “eskaini” zizkigun. Hau da hau!\nGure aurretik, Mursegoren proposamen bereziaz gozatzeko aukera izan genuen. Eta iazko azaroan Gernikako gaztetxean egin bezala, “Gaur euria egin du” kantua abestera igo zen gurekin Maite, Mursegoko artista handia.\nZorionak beste behin ere, Putzuzulokoei. Jende zoragarria, toki zoragarrian.\nGasteiz, Jimmy Jazz aretoa\nData: 2010-II-25. Gasteiz, Araba.\nTaldeak: deabruak teilatuetan, colemans+\nAipagarria: “1973” birako azken kontzertua.\nBi urte pasatxo eman ditugu batetik bestera. Tarteka, etenaldi batzuk izan dira. Baina “1973” diskoa 2007ko udazkenean plazaratu genuenetik hona, plaza, gaztetxe eta areto ugaritan aritu gara.\nAtsedenaldia eskatzen digu gorputzak; rock and roll gehiago buruak. Oreka-desoreka horretan, gorputzari kasu egitea pentsatu dugu. Baina oroitzapen ederra gogoan, berandu baino lehen indartsu bueltatzeko itxaropenarekin babestuko gara gure gotorlekuetan.\nHasiera batean, urtarrileko bi saioen ondoren “gero arte!” esateko asmo sendoa genuen. Donostiako Doka eta Bilboko Kafe Antzokiko saioak ederrak izan ziren baina. Bidelagun zoragarriak izan genituen gainera, Colemans+ taldekoak.\nEgunkariaren aldeko sustengu taldekoek, ordea, Miarritzen antolatu zuten kontzertuan ia parte hartuko genuen deiadar egin ziguten eta guk ezin ezetz esan eta ederki asko pasa genuen gainera, Miarritzeko gaztetxean.\nAraba partean ere, beti harrera polita egiten digute eta esker ona azaltzeko edo, Gasteizen bertaratu ginen otsailaren 25ean, Jimmy Jazz aretoan.\nColemans+ taldekoek hasi zuten kontzertua. Eman dituzten hiru saioen artean onena Gasteizkoa izan zela zioten, saio amaieran, taldeko lau kamikazeek. Peiremansen kantuak jendeak ondo gogoan ditu eta, abesti berriak ere, begionez hartu zituzten.\nDeabruen txanda izan zen ondoren. Azken hilabeteotako errepertorioari heldu zioten. Aritzek sasoi betean hartuko du atseden. David baterijolea, Arrutiren ordezkoa, inoiz baino askeago ibili zen. Kantuak ondo menderatzen ditu dagoeneko eta bere ukitu propioa ere eman zien hainbat kantuei.\nToxic Twins bikiek aldiz, bateko lana dela besteko Colemans+ dela, goian hasi zuten emanaldia eta indarge amaitu zuten saioa. Baina beste behin ere, zoragarria izan zen gaua.\nNaroa Amaiur taldeko kantariak “Gaur euria egin du” abesti zuen, duetoan Aritzekin; gaueko une erromantikoena izan zen.\nGorka Berri Txarrakek, letra eskuetan izan gabe ere, ondo menderatzen ditu Deabruen hainbat kantu eta bikain moldatu zen, beste behin ere, Sarriren poema eder batekin osatuta dagoen “Hau da ene ondasun guztia” kantuan.\nJimmy Jazzekoak lan handia egin zuten eta hemendik eskerrak bidali nahi dizkiegu.\nEta azkenik, kontzertu hauetan guztietan gure bidelagun izan diren musikari, teknikari, laguntzaile, lagun eta senide denei, ehun mila esker deabruen bizitza erraztu eta alaitzeagatik. Deabruak guarda gaitzala luzaroan…\nData: 2010-II-06. Miarritze, Lapurdi.\nTaldeak: deabruak teilatuetan, Gose, Bizardunak, Anje Duhalde...\nAipagarria: Egunkariaren aldeko ekitaldia.\nKalderero eguna zen. Mozorro eguna, beraz, Tolosan. Eguraldia kaxkarra izanik ere, Tolosako giro polita atzean utzi eta Miarritzerako bidea hartu genuen. Urte hasieran, Donostiako Dokan jo genuen gau eder hartan iritsi zitzaigun Miarritzen aritzeko proposamena eta ezin ezetz esan. Zazpi urtez luzatu den bidegabekeria salatu eta auzipetuei elkartasuna adierazteko aukera majoa.\nMiarritzeko gaztetxera ailegatu orduko, giro ederra topatu genuen bertan. Anje Duhalde ari zen kantuan. Azken txanpan zen. “Goizeko” eta “Maita nazazu gutxiago, goza nazazu gehiago” kantuekin jendea abesten eta dantzan jarri zuen.\nMusikari handia Anje. Euskal Herrian rock-a egin duen lehenetarikoa. Errobiren garaiaz ari gara. 70eko hamarkadatik hona, jo eta su ibili da. Bidean topo egin dugu tarteka. Duela 13 urte edo, Euskal Astea egin zen La Habanan (Cuba) eta han aritu ginen elkarrekin kantuan. Oso ondo pasa genuen eta geroztik asko maite dugu Anje.\nMiarritzen, Imanol Murua kazetari zarauztarrarekin ere bi hitz egiteko aukera izan genuen. Arratsaldean hitzaldia eman zuen gaztetxean bertan. Egunkariko sortzaileetakoa, orain ere Berrian irakur ditzakegu bere analisiak eta, esan beharrik ez da, gu bere zaletu handiak gara.\nEuskal Herria Zuzenean jaialdian bezalaxe, Miarritzen ere beroa ederra egin ziguten antolatzaileek eta bertaratu ziren zaletuek. Azken boladako errepertorioan oinarritu zen gure kontzertua. Bukaeran, karaoke modukoa egin genuen denok “Kantari goaz” abestiarekin eta aspaldiko partez, Peiremans+ taldearen bertsio batekin amaituko genuen kontzertua. Aritz juxtu zebilen eztarriarekin baina ederki asko moldatu zen.\nGauzak bildu, Bizardunaken hainbat kantu entzun eta Tolosarako bidea hartu genuen. Lagunak zain genituen. Kalderero festaren azkenetan iritsi ginen baina berehala barneratu ginen jai-giroan. Inauteri usaia nagusi zen kalean.\nData: 2010-I-21. Bilbo, Bizkaia.\nTaldeak: deabruak teilatuetan, Colemans+.\nAipagarria: Katedralean, kanpokoak nagusi!\nDokakoa gau ederra izan zen. Colemansdarrak eta Deabruak primeran ibili ziren Donostia elurtuan. Jendez gainezka aretoa eta giro ederra kontzertuaren aurretik, kontzertuan bertan eta kontzertuaren ondoren ere!\nBa zapore on horrekin abiatu ginen Bilboko Kafe Antzokira. Eta Dokakoaren pareko gaua izan zen Kafe Antzokikoa. Ostegun bat izateko, 300 lagun, bi taldeen artean giro ederra eta parranda latza saioaren amaieran: musika ona, garagardoak, umore ona…\nColemans+ taldearentzat bigarren aukera izan zen Bilbokoa. Laupabost ensaiorekin igo ziren Dokako oholtza gainera. Bilbon, ordea, sendoago aritu ziren. Hasi berri guztiak bezala, fresko baina ilusioz gainezka! Peiremans+ taldearen itzala luzea da oraindik eta, Dokan bezala, Bilbon ere sumatu zenjendeak gogoko dituela kantu haiek. Aritz Deabruak igo zen Colemans+ekin kantatzera eta Deabruaken saioan, alderantziz, Gorka Necati izan zen Deabruekin batera inoizko “Hau da ene ondasun guztia” sentikorrena kantatzera.\n“Gaur euria egin du” kantuan, aldiz, Naroak (Amaiur, Sokaide) eta Aritzek Pinpinelarena egin zuten, bertaratu ziren guztien irribarrea eraginez.\nEta Gorka Txamorro (Feos Pero Majos, Neguri Gorriak, Zein da Zein…) Zuentzat kantua abestera igo zen taula gainera, beti bezain indartsu eta ozen.\nGainontzean, Aritz azkenaldian bezala, mikroa eskuan hartu eta jendartean aritu zen kantuan eta dantzan.\nEuskal Herriko agertokietan, Bilboko Kafe Antzokia katedrala dela diote batzuk. Urtarrilaren 21ean, kanpotarrak izan ziren garaile! Baina kontzertuaren amaieran ere! Musika ona, garagardoak, umore ona… Ordu txikiak arte luzatu zen parranda. Biharamunean, lanera joateko komeriak!\nBeste behin ere, eta ahaztu baino lehen, harrera bikaina egin ziguten Kafe Antzokikoek. Eta jendartean, azken bi urteotan antolaketan aritu den jende asko ikusi genuen, baita zaletu ugari ere… Mila esker denei, debruak guarda gaitzala luzaroan!\nData: 2010-I-08. Donostia, Gipuzkoa.\nAipagarria: Lagunarteko partida Dokako zelaian!\nNahi eta ezin batean ibili gara azken bi urteotan Doka aretokoak eta Deabruok. Data eskaini, guk ezin jo. Baina azken txanpan izan bada ere, Donostiako Antigua auzoko areto eder horretan jotzeko modua izan dugu; “1973” diskoaren biraren amaieran izan bada ere.\nZoragarria izan zen urtarrilaren 8ko gaua. Elurteari aurre eginez, jendetza bildu zen Dokan. Sarrera denak agortu eta festa eder batean bilakatu zen Deabruak Teilatuetan eta Colemans+ talde berriaren kontzertua. Hori bai, komeriak ondoren etorri ziren, etxera itzultzeko garaian. Errepideak gaizki, ezin autoa hartu eta taxirik ez hiriburuan.\nAzken kontzertuetan bezala, “1973” diskoko hainbat kantu jo genituen saioaren lehen zatian eta, amaieran, disko zaharretako hainbat ekarri genituen gogora. Eta azken kontzertuetan bezala, gonbidatu berezien laguntza izan genuen. “Ahituta” kantuan Joxi Ubeda igo zen taula gainera, bertaratu zirenen txaloen artean. “Gaur euria egin du” kantuan, aldiz, Naroa Gaintza Amaiur taldeko abeslariak duo ederra osatu zuen Aritz gure kantariarekin. Entzuleen artean, Gorka Txamorro “Feos Pero Majos” kantaria aurkitu genuen eta, Andoaingo gaztetxean bezala, “Zuentzat” abestera igo zen gurekin.\nGu baino lehen, Colemans+ taldeko anaiak aritu ziren. Joni eta Ima Deabruak, Karlos Aranzegi baterijolea eta Gorka Urbizuren proiektu berria eta puntuala. Lehen kontzertua eskaini zuten Dokan eta sendo eta txukun aritu ziren. Peiremansen kantuak gogora ekarri zituzten, lau abesti berri aurkeztu zituzten eta, Aritzekin batera, Bide Ertzeanen “Zu ikusi orduko” kantua abestu zuten. Aipatzekoa da Peiremansen kantuek itzal luzea utzi zutela. Dokan behintzat, entzuleak kantuan aritu ziren “Joan zinen”, Send flowers”, “Zuretzako hitz ederrak” abestiak eskaini zituztenean.\nUrtarrilaren 21ean, bigarrenez arituko dira Colemans+ eta Deabruak, Bilboko Kafe Antzokian.\nData: 2009-XII-12. Andoain, Gipuzkoa.\nTaldeak: deabruak teilatuetan, Meskaleroak Sound System.\nAipagarria: Eurovision Andoainen!\nBezperako zapore onarekin iritsi ginen Andoainera. Eguzkikoek AHTren kontrako jaialdia antolatu zuten gaztetxean eta gustura onartu genuen gonbitea. Gaztetxe zaharrean arituak ginen baina berrian jo gabe ginen (“berrian”, tira, azken 13 urteko toki berean…).\nPuntual hasiko zela, gure azken kontzertua izango zela iragarria zegoen. Baina ia ordubeteko atzerapenez hasi ginen, gurea culpa, eta ez, ez da emango dugun azken kontzertua izango. Urtarrilean lagun eta plaza gehiago ditugulako esperoan (ikus agenda).\nAzken aldian, Gutagutarrak-en emanaldien itxura hartu dute gure kontzertuek. Bezperan, Gernikan, Mursego eta Naroa aritu ziren gurekin kantuan. Eta Andoainen, aldiz, beste hiru artista. Eurovision zirudien Andoaingo saioak. Bizkaitik Gorka 1 (Feos Pero Majos, Neguri Gorriak) “Zuentzat” kantatuz. Hori da hori indarra! Megafono bat du eztarriaren tokian! Gipuzkoatik Mitiko Joxi (Bukaera, Anima Vili, Tortura Sistematika) “Ahituta” abestuz. Irakasle onak izan ditugu, bai! Eta Nafarroatik Gorka 2 (Berri Txarrak, Peiremans+) “Zuretzako hitz ederrak” kantatuz. Oparitu digun kanta handienetako batean. Three points hirurentzat!\nMeskaleroak aritu ziren gero Dj lanetan. Martxa ederra jarriz, portzierto. Ajea bikoitza izan zen biharamunean, baina bertsolarien lezioarekin indarrak hartu genituen, luzarorako izan dadila!\nData: 2009-XII-11. Gernika, Bizkaia.\nTaldeak: Mursego, deabruak teilatuetan.\nAipagarria: Banpiro eta deabru gaua!\nUztaila partean, Gernikan jotzekoak ginen. Baina Aritz lesionatu eta bertan behera utzi behar izan genuen saio hura. Gernikako Astra ezagutzen genuen lehendik, gaztetxea izandakoa. Han grabatu zen Berri Txarraken zuzenekoa eta emanaldi haren lekuko apartak izan ginen. Jende jatorra. Areto ederra. Arma fabrika zena, gaztetxe bihurturik. Ba al da iraultza handiagorik?\nAstra berregokitzen duten bitartean baina, Gernika erdigunean areto ederra atondu dute.\nHan azaldu ginen deabruak eta Mursego. Arrutk merkatua zabaltzen jarraitzen du munduan barrena (gaur Istanbulen, bihar Cannesen, etzi…) eta bien bitartean zarauztar baterijole batek betetzen du Arrutiren tokia, David izena duen mutil prestuak. Deabru eta banpiroak elkarrekin, beraz, Gernika partean. Zer edozer onik atera beharko, derrigorrez!\nOrdurako, Maite Arroitajauregik, Mursego ezizenean ezkutatzen den artista, Daniel Johnstonen bertsio bat egiteko ideia bota zigun eta hantxe igo ginen taula gainera, bertsolariak nola, Mursegoren saioan deabru eta banpiroei buruzko kantua abestera. A capella moment. Ona!\nEta gure saioan, alderantziz, Maite izan zen “Gaur euria egin du” gurekin batera abestera igo zena. Entseatuta zegoela zirudien baina momentuko kontua izan zen, nahita ere ez zen hobeto aterako. Baina ez zen gaueko sorpresa bakarra izan. Hantxe zen beste artista handi bat, Naroa (Amaiur, Sokaide). Iazko udan edo ezagutu genuen kantari deustuarra. Lemoako festetan. Aritzek eta Naroak, Pimpinellaren gisan, “Gaur euria egin du” abestu zuten gau hartan. Horrelakorik ez du preziorik!\nBa Gernikan, jendartean topatu genuen Naroa. “Zuentzat” kantua abestera atera genuen oholtza gainera eta aspaldiko “Zuentzat” hunkigarriena egin genuen elkarrekin. Ausardia eta talentua izateaz gain, kantari planta izugarria du. Rock and roll moment.\nBapatekotasun horrek sortzen duen zirrara handia da gero.\nAlaitz eta Maider ere izan ziren, azken bisean “Kantari goaz” abesten. Baina boza kanbiatua zuten, orrazkera ere, neguko hotzak eraginda igual…\nKontzertuaren ondoren, gustura geunden gaztetxean, garagardoak hartzen. Baina biharamunean Andoainen jo behar genuen, bide luzea etxeraino, eta damutu baino lehen ospa egitea erabaki genuen. Mursegoren giltzak azaldu zirenean! Hori da hori estualdia…\nData: 2009-10-31. Orio, Gipuzkoa\nTaldeak: Skasti, deabruak teilatuetan.\nAipagarria: San Nikolas jaiak!\nAbendua izateko, oso giro bitxia topatu genuen Orio partean. Hego haizea harro zebilen. Neguaren atarian, Euskadi Tropikala nagusi! Hainbat eta hainbat, eguerditik parranda giroan zebiltzala sumatu genituen. Gu berriz, Durangoko Azokatik iritsi berriak, desabantaila handian ginen oriotar parranderoen ondoan.\nSoinu proba eta gero hasi ginen gu girotzen, Asier Gozategik Orion duen jantoki-ostatu ederrean. Bisitan etorri zitzaizkigun Karlos Bide Ertzean eta Imanol Goikoetxea gitar-jole urdiaindarra. Eta tertulia ederrean afaldu genuen.\nKakiren faltan (Berlinen zegoen gau hartan, Banda Bassottiren zuzenekoa grabatzen), Fernan Irazoki soinu teknikaria etorri zen. Eta argitan, beste behin ere, Jorge Urcelay aritu zen.\nPlaza goraino zegoen baina asko parrandan zebiltzan, harat honat, baina zaletuenak eskenatokitik gertu izan genituen. Beste behin ere, ederki pasa genuen. Kantari goaz abestuz, toki utzi genien Skastikoei. A ze koadrila! Zortzi bat lagun eskenatokian, oso elegante jantziak, kantuan, dantzan… Giro ederra jarri zuten zarauztar gazteek.\nGuk tabernaz taberna jarraitu genuen tertulian. Udabe anai usurbildarrekin (San Pedroko arraunlari saiatua bat, Euskadi Irratiko esataria bestea) azken garagardoa hartu eta etxerako bidea hartu genuen. Hego haizea lagun!\nData: 2009-10-31. Mallabia, Bizkaia\nTaldeak: Zea Mays, Lehiotikan, deabruak teilatuetan.\nAipagarria: Ezer ez eta festa Mallabian!\nIrailean, Eskoriatzan Berri Txarraken disko aurkezpenean parte hartu genuenetik, zuzenean jo gabe geunden. Baina entsegu bakar batzuk egin eta taldea berriz ere martxan zen! Iñigo atzerrian, David arduratu zen danborrak egurtzeaz.\nTalde asko dauden jaialdietan, garrantzitsua izaten da puntualitatea. Horretan zalantzarik ez. Guk 22:00etan genuen hasteko ordua, juxtu Athletic-ek Ligako partida hasten zuen une berean! Eta Kaki, gure soinu-teknikaria amorratzen! Gero eta zurigorriago gure Kaki, jesouus!\nGu, txintxo demonio, 22:00etarako taula gainean ginen eta aurrez aurre inor ez. Beno, Kaki amorratzen (uste dugu kaskoetan Athleticen partida entzuten ari zela, berak ezetz dioen arren; eta argi teknikari lanean, beti bezain fin, Jorge Urcelay).\nBaina zarata egiten hasi eta jendea hurbiltzen hasi zen. Aritzen dantzekin, ikusleak ere laster hasi ziren askatzen eta konturatu orduko giro polita sortu zen denen artean.\nTrasteak jaso, furgonetan sartu eta txosnarako bidea hartu genuen. Garagardo artean entzun genituen Lehiotikan taldekoen kantuak.\nData: 2009-09-19. Eskoriatza, Gipuzkoa\nTaldeak: Berri Txarrak, deabruak teilatuetan, Sinbiose\nAipagarria: Aitzorrotz, Eskoriatzako Kultur Elkartea\nIazko udan, Eskoriatzako Inkernu tabernan izan ginen jotzen. Rock and roll gau polita izan zen hura. Kontzertua bezain polita izan zen ondorena; Inkernukoekin eta bisitan etorri zitzaizkigun lagunekin izandako solasaldia. Eta hartutako garagardoak.\nDuela hilabete batzuk, Eskoriatzatik deitu ziguten berriro. Baina honakoan, kiroldegian jotzeko proposamena eginez. Berri Txarrak taldeak bira hasi behar zuela Eskoriatzako kiroldegian eta ia animatuko ote ginen.\nKuriosoa da baina proposamen honek duela lau urteko arantza kentzeko aukera eskaintzen zigun. Izan ere, "Jaio.Musika.Hil" diskoa plazaratu zutenean, Berri Txarrak taldekoek eurekin jotzeko deitu ziguten, ilusioa egiten ziela gurekin batera Bonberenean jotzea. Baina orduan taldea geldirik genuen. Eta penaz, ezetz esan genien. Beraz, lau urte eta gero, Eskoriatzako lagunei esker, arantza hori kentzeko aukera izan dugu. Eta plazer handia izan da Eskoriatzara itzultzea, kiroldegian bildutako zaletuekin gure kantuak konpartitzea, Gorka Berri Txarrakekin Peiremans une batez berpiztea, Aritz Berrikoekin "Iraultza txikien asanblada" kantatzen ikusiz gozatzea...\nGiro polita sortu zen, sekulako parranda botatzeko horietako gaua zen. Ez ginen oso urruti ibili, hala ere.\nAupa Inkernuko jendilajea, ez etsi!\nData: 2009-08-07. Portugalete, Bizkaia\nTaldeak: Zea Mays, Deabruak Teilatuetan\nAipagarria: Herriko festak\nMaletak prest. Autoa zain. Oporrak hasteko garaia. Halaxe iritsi ginen Portugaletera. Nonbaitera abiatu aurreko sentsazio berezi horrekin barrenean. Kontzertua jo eta atsedenerako bidea hartuko genuen. Zea Maysekoak ere, Japoniara abiatzekotan ziren eta ilusioz gainezka sumatu genituen. Herrialde berri bat, entzulego berri bat deskubritzeko irrikitan.\nTxosnen ondoan jo genuen eta uda honetan herriz herri errepikatu den arazoa ahotan izan genuen. Ia herritik urrun zeuden horien argazkiak kenduko ote zituzten. Baina hantxe izan ziren kieto, kontzertuak iraun zuen bitartean bai behintzat.\nBizkaiko alde horretan ez gara maiz izan eta oso harrera ona egin ziguten. Iñigo dagoeneko Istanbulen zen, baina hitza betetzen duen talde horietakoa garenez, beste behin ere David baterijole zarauztarrarekin izan ginen Portugaleten. “1973” diskoko kantuekin hasi baina aspaldiko doinuak abestuz amaitu genuen kontzertua.\nLerro hauen bidez, Txanpa tabernakoei mila esker aunitz. Bertan aritzeko proposamena egin ziguten aspaldi eta guk ezin. Baina hala ere, kontzertuan bertan, aurretik eta ondoren ere, arretaz atenditu ziguten (nahiz eta kaferik ez zerbitzatu gaueko 22:30ean! Posible al da? Kar, kar).\nData: 2009-08-01. Zarautz, Gipuzkoa\nTaldeak: Kokein, Deabruak Teilatuetan\nAipagarria: Urtebetean, bigarrenez\nIazko udan ere, biratxoa egin genuen Euskal Herrian barrena. Eta besteak beste, Zarautzen dagoen Putzuzulo gaztetxea ezagutzeko aukera izan genuen. Gure harridurarako, jendetza bildu zen eta iazko jaialdi politenetakoa izan zen.\nAurtengo biran, bihotzak berriz ere Zarautzen jotzea eskatzen zigun. Baina buruak ezetz, bigarren aldiak ez direla hain gustagarriak izaten. Azkenean, bihotzari kasu egin eta hantxe azaldu ginen, Kokein taldearekin batera.\nGaztetxeko jendea beti bezain adeitsu topatu genuen. Soinu froga eta gero, izugarrizko ekaitza izan zen baina gu Azken Portuko tabernetan babestu ginen, garagardoa lagun. Iaz han izan ginela eta aurten ez zela hainbeste jende etorriko, ika-mika horretan igaro genuen arratsaldea.\nBaina usteak erdia ustel. Afari makrobiotiko ederra dastatu eta gero, gin-tonic momentuan azaldu zen Karlos Aranzegi bisitan. Lehenago batu zitzaigun Unai “Hot”.\nKokein izan zen lehena jotzen; lehen momentutik jende asko bildu zen Putzuzulon. Kontzertu indartsua eskaini zuten Kokeinekoek. Ordubeteko saioaren ondoren iritsi zen gure txanda. Hantxe ziren Tolosa, Eskoriatza, Eibar eta auskalo nongo zaletuak zain. Zarautzeko lagunak izan ziren, hala ere, lehenak giroa berotzen.\nAurreko astean, bertan behera utzi genituen Gernika eta Laudioko saioak, Aritzek lantokian izandako lesio baten ondorioz. Beldur ginen, ia osaturik izango ote zen. Beste batzuetan baino apalago izan bazen ere, Aritzek dena eman zuen. Eta zaletuek gogotik eskertu zuten bere ahalegina.\nData: 2009-07-18. Herria: Tolosa, Gipuzkoa\nTaldea: Toxic Twins & Crazy Cymbal\nPartaideak: Ima Singermorning, Joni Rotondas eta Karlos Pausini\n2008an, Eskoriatzako kontzerturako bidean sortu zen Toxic Twins & Evil Cymbal taldea. 24 ordutan taldearen partaideak eta izena bera erabaki genituen lehen kontzertua eskaintzeko. Urtea igaro da, eta Toxic anaiak ez daude nonbait etxean geratzeko prest. Iñigo iaz, Karlos aurten, biak ala biak baterijole handiak. Eta biak bixki toxikoei laguntzeko oso egokiak. Sei hilabete atzera Leidorren eskainitako hainbat kantu moldatu zituzten hirukote modura. Bertsioetarako ere aukera izan zen: Quique Gonzalez, Sam Cooke eta, nola ez, deabruak!\nGaua baino gehiago asteburuaz hitz egin behar. Bezperan, entsegua amaituta, gaua ordu txikiak arte luzatu zuten Meskalen eta Alegiko jaietan. Larunbatarekin nahikoa ez eta bezperan parranda egin behar! Bi egunez eutsi zioten. Kontzertua, zer esanik ez, dibertigarria izan zen. Eta ondorengoa ere bikaina! Laster arte, toxic twins itzultzeko gogoz daude!\nData: 2009-07-11. Iruñea, Nafarroa\nTaldeak: Deabruak Teilatuetan\nAipagarria: Euskal eremua, Nafarroa Oinez gunea. Takonera.\n"Euskaltzaleen bilgune izan zen Takonera parkea Sanferminetan. Iaz deia jaso genuen eta ezin izan genuen agertu. Aurten berriro toki beretik iritsi zen deia eta atsegin handiz Iruñeara abiatu ginen. Larunbata izanda ere, zuzen eta bidean galdu gabe Takoneraraino iritsi ginen. Sekulako giroa ikusten zen Tres Reyes eremutik alde zaharrera. Jendetza zuriz jantzita, zapi gorriarekin. Emanaldira zarauztarrak, plaentxitarrak, bizkaitarrak... iruñearrik ba al zegoen galdera egin zuen aritzek eta ozen erantzun zuten iruinseme guztiek!\nEtxerako bidea hartu eta Andoainera iristean Ertzaintza zain genuen Sorabillako Mendiolan. Entzierroa ez, horri entzerrona deitzen zaio. Ertzaintzak geratu eta “–Buenas noches” esan zion gidariari. Gidariak, “–Bai, gabon!” erantzun. Eta horrela jarraitu zuen hizketaldiak:\n“–¿Que, venís de Sanfermines?”, ertzainak.\n“–Pués... sí”, gidariak.\n“–Y... ¿Habèis bebido?, ertzainak berriro.\n“–Pués, sí. Pero hace tiempo”, gidariak berriro.\n“–Oye, nada, podéis seguir adelante. Buenas noches”, ertzainak agur esan zuen.\n“–Gabon!”, gidariak ere bai.\nTaldekideak elkar agurtu eta etxera, lotara. Bazen garaia eta.\nEuskal Herria Zuzenean, Heleta\nData: 2009-07-04. Heleta, Behenafarroa\nTaldeak: Deabruak Teilatuetan + We are Standard + Che Sudaka + DesKontrol +....\nAipagarria: Euskal Herria Zuzenean 2009.\n"Sanpedroko arraunlariak Aritzetan, haiek Bilbora abiatzeko busaren bila. Gu berriz, bestaldera, irteteko zorian. Sanpedrokoei emandako animoak haien eta gure mesederako izan ziren. Arratsalde-gau polit baten hasiera izan zelako. Hatortxun bezala, EHZ festibalean antolaketa ona eta lantalde prestua aurkitu genituen. Jaialdia hastea guri egokitu zitzaigun, eta hasteko orduan inor ez zegoen! 5 minutu beranduago taularatu ginen, eta ordurako, musikazale ugari pilatzen hasi zen gure inguruan. AC-DCren ordez, oraingoan Creedence Clearwater Revivalen doinuaz lagunduta igo ginen taulagainera. Sanferminak gainean ditugulako edo, zezenak Estafeta kalean gora bezala irten ginen. Atzean Inigoren ordezko David akuilurarekin, eta aurrean Ima-Joni Aritzek irekitzen zuen bideari jarraiki. Abiada bizian igaro zen saioa. Gainerakoan, Katti Pocheluren gidaritzapean, oso gustora izan ginen Heletan. Afaria, musikarien eremua, We are standard ikusten zegoen gau-giroa... Horrela bai, nahi adina kontzertu eman daitezke horrela! Plazer handia izan da EHZ jaialdiko partaide izatea.\nAraba Euskaraz, Oion\nData: 2009-06-21. Oion, Araba\nTaldeak: Deabruak Teilatuetan + bertako taldeak.\nAipagarria: Araba Euskaraz 2009.\n"Bero izugarria pasako duzue, urtero hala izaten da Araba Euskarazen!”. Gure lagunmin batek hala esan zigun bezperan. Hala joan ginen, beroa pasatzeko beldurrez. Baina goiz jo behar genuen Oionen, 12:30ean. Tolosatik ordu eta erdira dagoenez, goizeko 9:00etan elkartu ginen Tolosako Hotel Orian. Hantxe zen Kaki gaua pasatzen. Bezperan, Tolosako San Joanetan aritu ginen eta lau orduko loa baino ez genuen egin. “Gure kapela makurra, beti tabernara gura”. Beraz, gosaldu eta Oion aldera, Errioxako mugan dagoen herrira.\nAntolatzaileen ongi etorria beroa izan zen baina giroa hotza lehen orduan. Gure lagunminak epelak entzun behar izan zituen. Baina egunak aurrera egin ahala, eguzkia bere lana egiten hasi zen eta azkenean gure lagunak arrazoi!\nAsteburuko hirugarren kontzertua zen eta nekeak jota ginen baina ederki pasa genuen. Lehen kantuetan, Joni eta Ima betaurrekoekin atera ohi dira. Hirugarren kantuan betaurrekoak kendu, lurrera bota, lente bat izorratu eta Aritzek jarri zituenean, ia barrez lehertu ziren ubedatarrak. Bi kantu pasa zituzten horrela, baina serio demonio jarri ziren ondoren eta saioa behar bezala bukatu ahal izan zuten.\nBerezia izan zen kontzertua. Azken orduan, lantokiz aldatu behar izan du Iñigo baterijoleak eta uztailean hitzartuta genituen kontzertuetan ez da gurekin izango. Bere ordez, David Gorospe zarauztar gaztea arituko da.\nFaltan botako dugu baina berriz libre denean, betiko deabruak taularatuko gara. Bien bitartean, emandako hitza bete eta David izango da bosgarren deabrua, beno, seigarrena, bosgarrena Kaki delako, gure soinu teknikari, psikologo, coach eta aholkularia!\nNafarroako galsoro ederrei begira itzuli ginen etxera, nekatuta baina pozarren, han eta hemen egiten zaigun harrerarekin.\nHatortxu Rock 10, Lakuntza\nData: 2009-06-20. Hatortxu Rock, Lakuntza (Nafarroa).\nAipagarria: Elkartasun jaialdiaren X. edizioa.\nHilabete izan gara jo gabe eta asteburu bakar batean hirutan aritu gara zuzenean. Lehena, Hatortxukoa izan zen. Ilusioz gainezka joan ginen Lakuntza aldera. Furgonetan, lau deabruak, Fernan Irazoki laguntzailea eta monitoreetako teknikoa eta Kaki Arkarazo soinu teknikaria eta gure “coach” partikularra. Hizketaldi atseginean iritsi ginen Lakuntzara, inolako eragozpenik gabe….\nIazko Hatortxu Rocken izan ginen lehen aldiz, eta berriz bueltatzeko gogo biziz ginen. Lagunak ditugu tartean, antolatzaile eta musika taldeen artean.\n19:15ean jo genuen, nahiz eta hasiera batean 20:30ean jo behar genuela iragarrita bazegoen ere. Baina gauez Tolosako San Joanetan jo behar genuen (ikus jaialdi horretako kronika) eta ordubete aurretatu genuen gure saioa. Horren ondorioz, askok gure saioa galdu zuten. Lastima. Izango dira gu ikusteko aukera gehiago, uztailean bertan, esate baterako (ikus agenda).\nHainbat urte egin ditugu musikaren munduan eta areto, plaza eta jaialdi ugaritan hartu dugu parte. Eta zinez diogu antolaketa aldetik ezagutu dugun onenetakoa dela, inolako zalantzarik gabe. Zorionak lanean burubelarri aritu ziren antolatzaile, bolondres eta Hatortxu jaialdiko zaletu guztiei. Eta, nola ez, Gorka Urbizuri ere gurekin Peiremans-en bertsioa abestera igo zelako. It's rock!\nData: 2009-06-20. Tolosa, Gipuzkoa.\nTaldeak: Deabruak Teilatuetan + Humus + Laket.\nAipagarria: Koadrilen eguna.\nLakuntzatik bueltan, sorterrira: Tolosara, alegia. Dagoeneko gutako inor ez da Tolosan bizi baina astebururo Meskalen bildu ohi gara lagunartean. Meskaletik Plaza Berriraino hainbat tabernatan ibiltzeko joera dugu. Ikastolako garai haietan Zabalarreta inguruan bizi ginen gu laurak eta Txaraman entseatzen genuen. Urte luzeko etenaldia eta gero, Txaramako lokala berreskuratu dugu orain egun gutxi. Han egin genuen Tolosako Koadrilen Eguneko kontzertuaren atariko entsegua. Urteak pasa ahala, jira eta bira askoren ondoren, Txaraman eta Tolosan geunden berriro. Sentsazio bitxiak gu laurontzat, asteburuan zehar behin baino gehiagotan aipatu genituenak.\nHatortxutik Tolosara iritsi aurretik Irurako Sharen afaldu genuen, sekulako lagunak ditugu! Gurea bai zortea. Ardotan ito aurretik taulagainerako bidea hartu genuen. Tolosako koadrilen egunean, saio polita egin genuen. Jai giroan zeuden entzule ia denak eta horrek asko erraztu zuen gure saioa. Gogotsu atera eta gogotsu bukatu genuen. Ondoren, ezin etxera joan eta goiz jaiki behar genuen arren, Tolosako festa-giroan murgildu ginen goizeko ordu txikiak iritsi ziren arte. Deabruon artean ez da ohikoa, baina behingoz sorterrian gustura aritu ginela esan genezake.\nElgeta, Kafe Antzokia\nData: 2009-05-23. Kafe Antzokia, Elgeta\nTaldeak: Deabruak Teilatuetan + Ama Say\nAipagarria: 2009ko bigarren emanaldia\n“This is a real place”, dio Ama Say taldeak kantu mitiko horietako batean. Afarian Gorka eta Iban Espaloianeko arduradunekin batera hizketan geundela, ordura arte Elgetan sekula izan ez zirenak (Inigo, Ama Sayko hainbat…) ahoa bete hortz zeuden aretoarekin, eta baita ardoarekin!\nAma Sayko kantaria hurbildu zitzaigun lekuaren edertasunaz eta tratuaren bikaintasunaz hitz egiteko eta zera atera zitzaigun ahotik: “This is a real place!”. Hori esan zuen eta kantariak, berehala, “This magic real place!” erantzun zuen.\nKontzertuan boom-boom! bombo kolpe bikoitzak ematen dio segida “This magic real place!” oihuari. Gasteiztik piska bat nekaturik iritsi ginen eta martxa hartzea kosta egin zitzaigun. Ikuslentzuleen laguntzarekin bidea zuzendu genuen, pozik egoteko moduko saioa eskaintzeraino. Ama Say taldeak jo zuen bigarren, taldeak erakutsi zuen soinua eta jarrera apartak izan ziren. Gau ikaragarri polita, orain hamalau urteko garai haiek gure baitan ziren. Ama Saykoak Tolosako gotorlekura etortzen zirenekoa. Eta gu oso gazte ginelarik, zenbat disfrutatzen genuen Carlos eta konpainiarekin!\nGasteiz, Arabatakada 2009\nData: 2009-05-22. Mendizorrotza, Gasteiz\nTaldeak: Deabruak Teilatuetan + Vendetta + Txapelkunk + S.A. + ...\nAipagarria: 2009ko lehen emanaldia\nAbenduan genion, Evil is alive and well. Urte erdia igaro da ia, eta zuzenean gabiltza berriro. Bizirik, eta onik ere. Azkena Rock egiten den eremuan bertan egin da Arabatakada. Antolakuntzari dagokionez, eta bietan musikari bezala izan garelako diogu, Arabataka bestearen pareko da. Behar bezala zaindu gaituzte hasieratik. Bestalde, plazerra izan da berriro lauak taulagainaren atzekaldean elkartzea. Gu laurak Kaki Arkarazorekin. Aritz bizi-bizi aritu da zuzenean, taulagainaren pareko hesia irekiz jendartera gerturatzeko. Eta bide batez ikusleak gugana are gehiago gertura zitezen. Ordua ez dugu bete musika egiten, talde askoren bilgune zelako Mendizorrotza. Taldeen kopurua ezer gutxi izan da han bildu den jendetzarekin. Agurtzen ari ginela, Zuentzat azken kantuarekin, pareko eskenatokiko burrunba hasi da eta, tira, guri errespetu gutxiko erabakia izan dela iruditu zaigu. Gurekiko eta gurekin dantzan ziren zaletuekiko. Guk besteekiko izan dugun errespetua baten batek gurekiko ez duelako izan. Tira, gertaera hori alde batera utzita, gustura egon gara saioa amaitu ondoren ere. Edanez, eta Gasteizko lagunartean. It's rock!\nData: 2008-12-13. Bergarako gaztetxea, Gipuzkoa\nTaldeak: Deabruak Teilatuetan + Fiachras\nAipagarria: 2008ko azken emanaldia\n2009ko maiatzera bitarte saiorik eskaini gabe egongo garelako edo, inguruko lagunak gerturatu ziren gaztetxera. Ingurukoak eta beste asko! Gozamena izan zen guretzat. Oroimenean geratuko den egun horietakoa izan zen Bergarakoa. Eguerdirako iritsi ginen, bertan bazkaltzeko. Bezperan gertatu bezala, ez zen giro kalean. Hau hotza! Konturatu orduko iritsi zen aretora gerturatzeko ordua. Antolatzaile finak daude Gaztetxean, dena ondo bidean joan zen. Soinu froga eta afariaren artean Txapa irratian elkarrizketa eskaini genuen. Pol pol-en hartu genuen kafea, eta ordu erdiko tarte horretan jendez bete zen Gaztetxea. Dena ematera irten ginen, zuzeneko emanaldiaren errituala luzaroan errepikatuko ez zelako. Larrabetzun bezala, kanta asko bata bestearen atzetik lotu genituen. Errepertorioa osatu eta hiru kantu gehiagorekin amaiera eman genion 2008ko deabru kontzertuei. Plazerra izan da, 2009ko udaberria iristeko gogo biziarekin gaude. Evil is alive and well.\nData: 2008-12-12. Tokia: Larrabetzuko gaztetxea, Bizkaia\nTaldeak: Deabruak Teilatuetan +Une\nAipagarria: 2008ko azkenaurreko emanaldia\nNegu giroa Larrabetzuko bidean, urteko azkenaurreko kontzertua eskaintzeko. Soinu froga egin aurretik poteoan aritu ginen herriguneko tabernetan, larrabetzuarrak bagina bezala. Kontzertua hasi aurretik Une-koekin gazteek eginiko afaria dastatu genuen Herrikon. Metro gutxira dago Gaztetxea. Behin barruan geundela, hotza gainetik kentzeko edo, hainbat kanta bata bestearen atzetik jarraian eskaini genituen. Giro polita sortu zen ikusleen eta gure artean. Aurrekaldean, ikusleen artean, Feos pero Majos taldeko kantaria ikusi genuen eta Aritzek Zuentzat kantua gurekin abestera dei egin zion. Gaueko politenetakoa izan zen, ezbairik gabe. Hori eta aspaldiko lagunekin egoteko aukera berria izatea. Gaztelumendi, Barcena irakaslea eta, bereziki, ondo zaindu gintuen Gotzon Barandiaran. Biharamunean Bergaran eskaini behar genuen saioa, eta beranduegi izan baino lehen, etxerako bidea hartu genuen. Euria, hotza eta giro lanbrotsua errepidean.\nHondarribi, Psilocybe aretoa\nData: 2008-11-15. Herria: Hondarribi, Gipuzkoa\nTaldea: deabruak teilatuetan + inoiz ez\nAipagarria: Irun-Hondarribiko musika taldeen kolektiboa da Psilocybe.\nAspalditik dago martxan Psilocybe kolektiboa, Irun eta Hondarribia aldeko musika taldeak biltzen dituen elkartea. Dut, Lif eta talde hauen bidez izan genuen lehen aldiz Psilocyberen berri. Urritik hona, instituzioen laguntzari esker, entseatzeko lokal berrituak eta kontzertuak eskaintzeko areto eder bat kudeatzen ditu kolektibo honek. Hondarribiara iritsi ginenean, zur eta lur geratu ginen. Eraikin ederra, elegantea eta eredugarria. Estudio txiki bat ere bada, bertako taldeek euren grabazioak egin ditzaten. Atsegina ikustera joateko, eta atsegina jo behar duenarentzat ere, Kuriosoak eta ikusgarriak, kamerinoak.\nInoiz Ez taldearekin aritu ginen. Gazteak gogor datoz eta ilusio handiarekin ikusi genituen oholtza gainean. Saio polita eskaini zuten. Ondoren, deabruon txanda izan zen. Aritz ez zen geldi egon ezta jende artean ziren batzuk ere. Taula gainera igo zenik ere izan zen… Festa ederra izan zen seinale.\nIñigo ere serio demonio aritu zen baterian eta indar denak xahutu arte aritu zen jo eta su. Garagardo artean, Zura taldeko kideekin aritu ginen hizketan (Kiribil diskoa atera berri dute, brasileiro kutsua du, oso ona). Eta aspaldiko lagunak besarkatzeko aukera ere izan genuen. Hantxe ziren Dut, Lif, Bertso Hop dendako jendea… Eta hainbat deabruzale, horien artean, Ortzi. Berak ateratako argazkiak jarri ditugu orriotan ikusgai.\nGasteiz, Piztu Gasteiz!\nData: 2008-10-11. Herria: Gasteiz, Araba\nTaldea: deabruak teilatuetan + dr.deseo + green valley + indarrap + piztu punka\nAipagarria: Hala Bedi irratiaren eta Gaztetxearen urteurrenak.\nBonberenea Sutan jaialdiaren moduko giroa aurkitu genuen Gasteizen. Hiria izanik, egitasmoa bera mardulagoa zen. Jende kopurua ikusita, pozarren egon daitezke lanean aritu ziren irratiko eta gaztetxeko ehunka bolondresak. Eta gu ere bai, noski. Pozarren, eskerronez eta harro gaude ekimen horren partaide izateaz. Green Valley taldeak saioa amaituta, jendetza zain zegoela, denbora gutxian taulagaineko prestaketa lanak egin behar izan genituen. Igo ginen eta emanaldian zehar pozarren jaso genuen entzulegoaren laguntza hainbat kantuetan. Saioa iluntzean izanik, hara iritsi aurretik, goiz samar itzultzeko asmotan geunden. Baina halakorik egitea zegoen giroa ikusita! 70n afaldu eta ondoren Aldapa, Gaztetxea... alde zaharrean gauak ertz ugari ditu. Gasteizko gaua bai ederra!\nData: 2008-10-05. Herria: Irura, Gipuzkoa\nTaldea: deabruak teilatuetan + zea mays + betagarri + obrint pas + trikizio\nAipagarria: Kilometroak jaia. ARGAZKI BILDUMA (©Unai Perea)\nKilolitroak arean, barka, 2. eremuan eskaini genuen saioa. Ez dira rockandrollerako orduak 12:30ak! Eta pentsa Zea Maysentzat, 10:30tan! Bada, gaztetxo askorentzat antza denez ordu egokia zen. Goizean goizetik aritu ziren taldeei harrera beroa egin zieten. Eskerrak! Hasi orduko Imak kitarra soka hautsi zuen eta hori dela eta lekuz kanpo bezala aritu ginen hasieran. Baina, oro har, oroitzapen polita gordeko dugu. Kantari goaz kantuan Aiora Pirritx eta antolatzaile taldeko Txetxo aritu ziren kantuan. Bestalde, bideoan agertzen diren gaztetxoei esker konturatu gara Erretzeko zerbait kantua ezagun egin dela teenager-en artean. Peiremans+ ere gogoko dutela ondo baino hobeto ikusi genuen. Gauzak bildu eta DYA lan eta lan zebilela, Kilometro batzuk egitea erabaki genuen. Karlos Aranzegi lagun handiarekin batera Anoetan Desordutan, Tapia, Amaiur ikusten izan ginen. Iluntzerako kilometroak bezainbesteko litroak generamatzan gainean... Gaur egungo gazteak!\nOndarru, Kafe Antzokia\nData: 2008-10-04. Herria: Ondarru, Bizkaia\nTaldea: deabruak teilatuetan + desoreka\nAipagarria: Kafe Antzokia, udazkeneko musika programazioaren hasiera\nIraileko saioak igarota, hurrengo geldialdia herri kuttunean eta toki ederrean genuen, Ondarruko Kafe Antzokian. Hainbeste poz eman digun herrian, makina bider izan baikara jaietan. Aspaldian. Musikazaleentzat, tenplu modukoa da. Hau guztia esanda, gogo biziz gerturatu ginen aretora. Gure aurretik Desoreka aritu zen, hotz samar zegeon giroa baina hala eta guztiz ere saio txukuna egin zuten. R'n'roll danmation AC/DCren kantua etxean laga genuen eta Creedence Clearwater Revivalekin eman genion hasiera saioari. Hasiera bizia izan zen, hainbat kanta jarraian eskainiz eta soinu frogan baino askoz hobeago aritu ginen. Bildu zen jendea gustura geratu zelakoan gaude, guk bederen saio bakoitzean ahalik eta gehien disfrutatzen saiatzen gara. Jakin eta badakigu geroz eta saio gutxiago geratzen zaizkigula. Ez genuen Ondarrun ohiko den bezala gaua gehiegi luzatu. Goizean goiz jaiki behar genuen Iruran egoteko.\nBonberenea sutan, jaialdia\nData: 2008-09-13. Herria: Tolosa, Gipuzkoa\nTaldea: deabruak teilatuetan + inoreneroni + willis drummonds + delorean + lisabö\nAipagarria: Bonberena sutan jaialdia\nEguraldia ez zen Bonbereneako piromanoez fio eta horregatik asteburu osoan serio demonio egon zen, zaindari lanetan. Nolanahi ere, bere oniritiza izan zuen jaialdiak. Alegia, ez zuela inork zapuztu jaialdia. Taulagainaren bestaldetik esan genezake talde guztiek dena eman zutela. Ikusleena ere meritu handikoa. Eta antolatzaileez zer esan? Bada, langile piromano asko zegoela eta hori dela sekretua jaialdia bikain irteteko: gogoz egindako lana. Hau esanda, goazen gure herrian eskaini genuen jaialdiaz hitz egitera. Ez zaigu erraza egiten sorterrian aritzea. Baina aipatutako guztiarekin ezin saio zatarra egin! Lagun asko igo zen gainera taulagainera: Bideoan agertzen diren gure "dobleak", Bonberenako piromanoak, Joxi Bukaera, Gorka Urbizu Peiremans... festa polita, bai horixe! Goizalderarte luzatu zen. Ordu txikietan denak elkarrekin zeuden Bonberenean: musikariak, antolatzaileak, musikazaleak, piromanoak eta banpiroak... Eskerrak eguraldia zaindari lanetan zegoen, bestela Tolosak su hartuko zuen!\nData: 2008-09-12. Herria: Ugao, Bizkaia\nTaldea: deabruak teilatuetan + habeas corpus + feos pero majos\nGiro petrala izan genuen hitzordua ipini genuen unetik bertatik. Euria, hotza... akabo uda! Goio Ramos ugaotarrak alaitu gintuen arratsaldea eta kontzertua. Argazkilari lanetan eta Kantari abestiaren korista paperean aritu zen deabruakentzat (Argazkiak webgune honetan bertan ikusgai izango dira laster).\nEguraldia dela eta ezin zuzeneko beroa eskaini, distantzia halabeharrez sortzen baita ikusle-musikari artean euria tarteko denean. Nola edo hala aurrera egin genuen disko berriko eta aspaldiko kantak eskainiz. Habeas Corpus taldeko lagunekin egoteko aukera gutxi izan genuen eta Feos pero majos taldea ikusi gabe alde egin genuen. Pena handirekin, baina hurrengo eguneko kontzerturako soinu froga egiteko hitzordua eguerdian ipini ziguten eta han txukun aritzeko bezperan ezin gautxorien modura ibili. Beti arte!\nData: 2008-09-06. Herria: Lekeitio, Bizkaia\nTaldea: deabruak teilatuetan + ken zazpi\nAipagarria: Jaiak, Plaza\nElorrioko jaietan ezagun piloa topatu genuen, Lekeitioko emanaldiaren hasieran ez bezala. Ez zen inor plazan! Eta hara, emanaldiarekin hasi eta harri azpitik edo baina agertu ziren 300-400 inguru r'n'roll doinuak entzuteko gogoz. Tartean, nabaria zen deabruzale asko zegoela. Eta horrek gugan efektu biderkatzailea izan zuen. Gu geu gustura geratu ginen egindako saioarekin, beste zenbait emanaldietan baina askoz gehiago. Eta hori, bereziki, zaletuek eskaini ziguten harrerari esker! Asmatu genuen bertan lotan geratzearekin. Txosnatan batekin eta bestekin hizketan giro ederrean aritu ginen. Eta goizaldera jaiki eta portu aldean eta Tia Franen pintxo ederrak hartu genituen. Inigo Madril aldera irten zen eta besteak teilatutik teilatura ibili ginen: Elgetako espaloian bazkaltzen eta musika ipintzen, arratsaldean Meskalera iritsi bitarte. Asteburu ederra. Lekeitiokoa, luzaroan gordeko dugun gaua izanen da.\nData: 2008-09-05. Herria: Elorrio, Bizkaia\nTaldea: deabruak teilatuetan + sorkun & lehendakariordeak\nAipagarria: Jaiak, Txosnak\nElorriora itzultzeko gogoz ginen. Maite dugun plaza da Elorriokoa. Ateneoa, Gaztetxea, Parra... hainbat proposamen jaso genituen neguan, baina ezin kunplitu. Jaietan ordea posible izan da gure nahia asebetetzea.\nElorrio jotzea, etxean aritzea bezala da. Aspaldiko lagunak saludatu, Non demontre eta Logelako jendilajea, Txaber, mitiko Papi... Elkarte batean bapo afaldu eta gero ekin genion lanari. Gustura, gogotsu eta indarrez. Kuriosoa kontzertu erdian pasa zitzaiguna, "Gaur euria egin du" jotzen hasi eta euri hasi zuen gogotik, lastima. Hala ere, jendea ez zen kikildu eta eskerrak! Jai giro ederrean gauari eman genion segida garagardo artean. Plazer handia!\nData: 2008-08-02. Herria: Lemoa, Bikaia\nTaldea: deabruak teilatuetan + amaiur\nEgun gutxitan zazpi kontzertu pilatu ziren gure agendan eta Lemoakoa bira txiki horren azken geldialdia izan zen. Bost egunez jarraian musika egiten jardun eta gero, eskertzekoa da Lemoara iristea. Musikaria ondo baino hobeto zaintzen baitute. Atseden hartzeko gunea, jateko eta edateko kamerinoak (dutxa eta guzti), zuzeneko ona eskaintzeko baldintza tekniko guztiak... Arin joan zen arratsaldea eta horrelakoetan zuzenekoari gogotsu heltzen diogu. Zorionak, alde batetik, Jai Batzordeari! Gurekin batera gau horretan kantuan aritu ziren Amaiur taldekoak. Naroa gurekin igo zen taulagainera, "Gaur euria egin du" kantua abestera. Pimpìnella moment izan zen, gure harridurarako batak eta besteak, Aritzek eta Naroak, antzerkigintzarako dohainak dituztela ikusi genuen. Udako jaietan musika onarekin gozatu nahi izanez gero, talde aparta da Amaiur. Txosnatan tragotxo batzuk hartu eta etxerako bidea hartu genuen. Pozik egindakoarekin, triste amaiera iritsi zelako. Hurrengo asteetako planari eusteko gogotsu gaude dagoeneko. Irailean, zuzeneko gehiago Elorrion, Ugaon, Tolosan...\nData: 2008-08-01. Herria: Berastegi, Gipuzkoa\nTaldea: deabruak teilatuetan\nAipagarria: Gazte Elkartea\nNola aldatzen diren gauzak herri batetik bestera, kontzertu batetik bestera. Algortan soinua, hotsa eta anabasa topatu genuen eta, biharamunean, Berastegin lasaitasuna eta denbora geldoago doan sentsazioa. Algortan ez bezala Berastegira iritsi eta soinu ekipoa prest zegoen, gu iristeko zain. Esandakoa, aldaketa paregabea egun batetik bestera. Ikuslegoari begira antzeko izan daitezke biak, gogo berdinarekin saiatzen garelako musika egiten baina emanaldiaren aurreko lanak prestatzeko askoz eramangarriagoa da Berastegiko plana. Ilunpean, argi gutxirekin, eskaini genuen saioa. Jotzen ari garenontzat zailtasun bat bada batzuetan baina orohar txukun aritu ginela esan genezake. Kontzertua baino lehen Aloñak laguntza handia eskaini zigun eta egunean bertan gazte elkarteko eragile lanetan dabilen Aritzek. Berastegiko gazte asko bildu zen emanaldira, inguruko herrietakoak ere bai eta, nola ez, gure inguruko lagunak. Musikari handiak, guztiak: Imanol Goikoetxea, Karlos Aranzegi, Joserra Senperena, Jone, kantatzera atera genuen Joxi Ubeda... Plazerra gurea da. Ez genituzke ahaztu nahi tolosaldetik etorritako lagun guztiak. Nafarroa Oinezen kantua entzuten amaitu genuen Berastegiko egonaldia. Egindako lagun berriak agurtu eta etxerako bidea hartu genuen. Lemoan dago udako azken geltokia.\nData: 2008-07-31. Herria: Algorta, Bikaia\nTaldea: deabruak teilatuetan + no drama + sutagar\nBezperan Toxic Twins & Evil Cymbal taldeko partaideok (Ima, Inigo eta Joni) kostata alde egin genuen Meskaletik. Bero izugarriarekin abiatu ginen ibilgailuz beteriko A8 errepidean, Algortako norabidean. Plazara iritsi eta metro gutxira txosnak, koadrilen jokoak eta eskenatokiko musika hotsak aurkitu genituen. Soinua, hotsak, anabasa...horixe da jaia! Soinu froga desastre hutsa izan zen hiru ordu pasatxo egon behar izan baikenuen arrazoi bat eta beste tarteko. Afaldu eta San Inazio eguna ospatu genuen, Iñigok ekarritako txanpainarekin eta Kakik ekarritako pastekin. Biba zuek, ez Inazio! Egiari zor, gu geu gure buruarekin gusturago aritu izan gara beste saio batzuetan. Zer egingo diogu bada! Nolanahi ere ikusleak gustura izan zirela esateko moduan gaude. Gau horretan mutilen kamisetarik ez genuen saltzeko eta neska bat pozarren joan zen Aritzek izerdiz beteriko kamiseta oparitu zionean... Esandakoa, lagunak pilatzen goazela. Udako biratxoaren azken txanpa zain dugu.\nData: 2008-07-30. Herria: Tolosa, Gipuzkoa\nTaldea: Toxic Twins & Evil Cymbal\nPartaideak: Ima Singermorning, Joni Rotondas eta Iñigo Wanted\nEskoriatzako bidean sortu zen Toxic Twins & Evil Cymbal taldea. 24 ordutan taldearen partaideak eta izena bera erabaki genituen lehen kontzertua eskaintzeko. Ez da abiapuntu txarra. Eskoriatzako eta Algortako emanaldien artean zegoen gauean ezin etxean geratu eta zer egin behar genuen ba! Betiko bilduleku izan den Meskal tabernan saioa eskaini genuen. Kakik eta Pintzak entseatzeko Garate gure eskuetan utzi zuten, Txetxok eta Idoiak afari ederra eskaini ziguten Iruran... hori da hori luxua! Saiatu ginen kontzertu duina eskaintzen, gure lehen emanaldian. Bildutakoen harrera ikusita, ez zela hasiera txarra izan esan genezake. Egia esan, ia denak lagun genituen beraz marka litzateke harrera zatarra jasotzea.... Aritz gabe moldatu ginen deabruen kantuak eskaintzen. Hori nahikoa ez eta, tartean, Imaren kantu berri bat eta hainbat bertsio: Balerdi Balerdi, Bide ertzean, Peiremans+... Amaitzeko, La Bambaren bertsio erdipurdikakoa. Horrela amaitu zen gauaren lehen zatia, bigarren zatia ere gozagarria izan zen. Garagardoa eskuetan Jakob Dylan, Pereza, Michael Jackson... abestuz eman genuen gaua. Oheratu aurretik, Meskal tabernakoei esker ona adierazi genien Iñigo furgonetan nola edo hala sartzen genuen bitartean.\nData: 2008-07-29. Herria: Eskoriatza, Gipuzkoa\nEgunean bertan ezagutu genituen lagunen artean kantari aritu ginen. Plazer handia Iñaki, Andoni, Lukas Priest eta tabernako jendearekin solasean aritzea. Aritz ahotsa hartuta zegoela iritsi zen Inkernura. Gure beldurrik handiena egun hauetan ahotsa behar bezala zaintzea da eta oztopoak ez dira gutxi: Adurtzako haize zakarra, tabernetako eta hoteletako haize girotua, Zornotzako soinu frogan pairatu genuen eguzki-izpi bortitzak, nonahi guk nahi ez baina eskaintzen dizkiguten zerbeza hotzak... Nolanahi ere emanaldian zehar ahotsa ondo entzun zen eta uste baino hobeto aritu ginen. Taberna txikia, eskasa ez ordea! Gogotsu aritu ginen eta eskertzekoa da etxekoen eta lagunen bisita (Olaia, Patxi Gaztelumendi...). Gau giro ederra zegoen eta kanpoaldean tertulian aritu ginen Andoni DJ SS-77rekin. Musikarik ez zuen eskaini baina Juan Carlos "Porque no te callas! eta Josu Jon "Petronor" hizpide izan zituen, gu guztion gozamenerako. Bidean aurrera goaz 1973 diskoaren aurkezpenarekin. Lagunak pilatzen goaz Zarautzen, Lizarran, Eskoriatzan... eskerrak lagunak diren bestela Blues Brothersen filmean bezala amaituko dugu: furgonetan ihesean eta atzean etsaiez beteriko kotxe soka luzea!\n2008-07-27. Herria: Zornotza\nTaldea: deabruak teilatuetan + Xau\nBezperan Lizarran kontzertua eskaini genuen eta ordu txikiak arte geratu ginen bertakoekin. Esnatu eta Lizarran zeharkaldia egin genuen, Andoainera bazkaltzera joan aurretik. Giro ederra, eguzkitsua eta atsegina utzi genuen Lizarran. Aritz, Ima eta Inigo lo zeudela Zornotzara gerturatzen hasi ginen. Sekulako azpiegitura dago txosnagunean, taulagaina lehen mailakoa da, soinu ekipoa ere bai. Soinu froga egin ondoren garagardo batzuk hartzen aritu ginen, azken tabernan Coldplay taldearen zuzeneko kantuak telebistan ikusten aritu ginen bitartean. Ikararen gaua edota Bizirik kantuak berreskuratu genituen emanaldirako. Ziurrenik Aritzen ahotsa gehien nabarmendu zen saioa izan zen, Ima piska bat petralduta zegoen Marshall anplia ez zegoelako bere onenean. Eta Inigo berriz, taulagainetik jaitsi eta gauza bakarra zuen buruan: ibilgailuan sartzea etxerako bidea hartzeko. Hiru egun jarraian aritu gara eta azkenean nekea pilatuz doa. Astelehena, atseden eguna. Asteartea iritsi zain gaude, Eskoriatzara joateko.\nLizarra, Zezen plaza\n2008-07-26. Herria: Zezen plaza, Lizarra\nTaldea: deabruak teilatuetan + Gatibu + Ultimos Reyes\nAipatzekoa: Disko berriaren aurkezpena Lizarran\nZezen plazak zertarako daude bada? Kontzertuetarako, noski!! Utikan zezenketak, horixe gure aspaldiko aldarrikapena. Eta aspaldikoa ere Gasteizko, Lizarrako eta Tolosako haurrekin begirale bezala aritu ginenekoa. 1991-1992 urteetan Lekeition eta Burgin aritz, ima eta joni haurren monitore edo begirale lanetan jardun ginen, horiek bai aspaldiko garaiak! Dagoeneko hau guztia zertara datorren galdezka arituko zarete. Lizarran orain 17 urteko haur horiek topatu genituen kontzertuan! Dagoeneko gizon eta emakume dira. Amaia, Nikol eta konpainia, biba zuek! Zirraragarria izan zen zuekin berriro topatzea, guk baino memoria hobea duzuela ere argi geratu zen! Muxuak eta beste bat arte. Gainerantzean emanaldia polita izan zen, bezperakoarekin alderatuta oso ezberdina. Gau izartsuaren babesean aritu ginen, gustora. Nolanahi ere, saioa amaitu ondorengo garagardoak hartzen gustorago. Egin ditugun lagun guztiei besarkada bana, bereziki Hasierri. Lizarran zeozer lo egin eta Zornotzara abiatu gara.\n2008-07-25. Herria: Putzuzulo gaztetxea, Zarautz\nAipatzekoa: Disko berriaren aurkezpena Gaztetxean\nEmanaldi beroa, horrela laburbil genezake emanaldiko giroa. Izerdi patsetan saioa hasi orduko eta aurrean belaunaldi ezberdinetako jendea aurrez aurre kantu berriak eta ez hain berriak entzuteko irrikaz. Hainbat unetan 80ko hamarkadaren amaieran geundela zirudien, Andoaingo Gaztetxe zaharrean Jingo de Lunch, Bap!! edota Radio Bemba ikusi genituenean bezalaxe. Aritz kantaria Gaztetxeko lehen lerroetan zegoen jendartera hurbiltzen zen bakoitzeko zinbuluka-zanbuluka zeramatzaten batetik bestera. Kontzertuaren amaiera aldera izerditan blai geunden, zaletu gehienak bezalatsu. Guretzat, bertan esan genuen, gogoangarria izan zen gaua. Hodei eta besteak fin aritu ziren lanean saioaren muntaketan, afariaren prestaketan eta ondorengo lanetan. Haiek bezalakoei esker egiten du aurrera musikak. Segi horrela! Itzultzeko gogoz agurtu ginen.\n2008-07-19. Herria: Adurtza auzunea, Gasteiz\nTaldeak: deabruak teilatuetan + zea mays + beste bat\nAipatzekoa: Herriko festak\nBero ikaragarriarekin irten ginen "road to Gasteiz". Hiri handietan ohiko denez, auzuneetako jaietan kale bat mozten dute txosnak eta taulagaina bertan ipintzeko. Soinu froga amaitu eta berehala presoen aldeko ekitaldia burutu zen. Zea Maysen soinu froga hastearekin batera furgoneta hartu eta Langraitzetik gertu dagoen Zuhatzu-Kuartangoko igerilekura joan ginen senide eta lagun ditugun Olaia eta Jonerekin afaltzera. Giro ederrean aritu ginen, Arabako urteko ardoa eta Kakik oporralditik ekarri zuen bestea dastatuz. Gauerdia pasata, Adurtzara bertaratu ginen emanaldiarekin hasteko. Taldea zuzenean ikusteko gogoz zegoen entzulegoa aurkitu genuen parean eta horrek indarra eman zigun saioa hobeto burutzeko. Martxa hobea hartzen ari gara, hainbeste urte eta gero garai batean lortu genuen kimika hori berreskuratzen ari garela esan genezake. Gau polita izan zen, unean unekoaz gozatuz eta egun gutxitan egin behar ditugun saio guztiak egiteko gogoz.\nGoizaldera amaitu genuen. Azken garagardoa hartu eta Gasteizen geratu ziren lagunak agurtu ondoren Zuhatzu-Kuartangora itzuli ginen. Uda honetan Euskal Herrian barrena bazabiltza, ezagutu beharrekoa da Zuhatzuko igerilekua. Gu, bederen, itzuliko gara.\n2008-06-28. Herria: Berriz, Bizkaia\nTaldeak: deabruak teilatuetan + zain + mafia\nIa ahaztuta genuen jaietan jotzea zer den. Larunbat arratsaldeko eguzki atseginarekin iritsi ginen Berrizko txosna-gunera. Eneritz Ene Badako kantari izandakoak eta Etxek egin ziguten ongi-etorria. Soinu-froga eta gero, herriko tabernetan ibili ginen garagardoa edanez. Tertulian. Kaki etorri zen gurekin teknikari lanetan eta beti badu kontatzeko zerbait. Solaskide hona izaten da ia beti.\nBapo afaldu genuen eta lasai, oso lasai aritu ginen afalostean. Mafiaren saioa galdu genuen, lastima, baina Zain hasi orduko hantxe ginen, txosnetan. Txukuna Zainekoen proposamena. Gustura egon ginen euren kantuak entzuten.\nSegidan jo genuen gu. Oraindik taula gainekoa arrotza egiten zaigun arren, gero eta gehiago gozatzen ari gara zuzenekoetan. Eta hori islatu egiten dela uste dugu. Amaieran, Gorka BTX igo zen gurekin Peiremans+ taldearen bertsioa egitera. Plazer handia Gorka eta Berrizeko lagunak!\nData: 2008-05-24. Herria: Durango, Bizkaia\nTaldeak: deabruak teilatuetan + zea mays\nAipatzekoa: Disko berrien aurkezpen kontzertua\n1973 diskoa aurkezteko bosgarren kontzertua. Herri Urratsen elkar agurtu genuenetik elkartzeko aukerarik ez eta Plateruenan jotzeko bildu ginen berriro. Diskoa grabatu aurretik Kafe antzokiko lagunak izan ziren deabruen asmo berrien jakiten lehenak. Zea Mays taldearen gonbidapena jaso genuen jaialdia elkarrekin egiteko eta une horretatik bertatik pozarren ginen. Bereziki gustuko dugun taldea delako Zea Mays, eta Plateruenan oso ondo hartu gaituztelako betidanik. Agertokira igo eta onena ematen saiatu ginen. Zer esanik ez dago emanaldia bezain gustukoa izan zela ondorengoa. Zerbezak ederto sartzen ziren, gainera presarik gabe genbiltzan bertan geratu ginelako lotan. Guretzat asteburu polita izan da. Emanaldiekin jarraitzeko gogoz gaude. Udaren zain...\nSenpere, Herri Urrats\nData: 2008-05-11. Herria: Senpere, Lapurdi\nTaldeak: deabruak teilatuetan + hainbat talde gune ezberdinetan\nAipatzekoa: Euskararen aldeko jaialdia\n1973 diskoa aurkezteko laugarren kontzertua. Iritsi eta berehala eskenatokia ikusi genuen. Bo! Ez zen gurea eta itzulinguru luze bat egin eta gero iritsi ginen Lapurdi gunera. Euritan gauzak taulagainera igotzen ari ginela, antolatzaileak saioa bertan behera uzteko pentsatzen ari ziren. Soinu froga eta emanaldiaren hasiera, biak batera egin genituen. Aterkiak, toallak, zuhaizpeak... jendea zain eta zalantzarik egin gabe aurrera egin genuen, baldintzarik egokienak ez baziren ere. Bezperako emanaldiarekin zerikusirik ez zuen izan, errepertorioa hankaz gora jarri genuen hasieratik! Jendea pilatzen joan zen eta horregatik eskerrona adierazi behar diogu eguraldiari aurre eginez aurrean izan genituen guztiei. Lokatzetan gauzak bildu eta etxerako bidea hartu genuen. Iñigok eta Enarak 500 kilometro zituzten aurretik! Asteburu ederra igarota agurtu genuen elkar.\nData: 2008-05-10. Herria: Anoeta, Gipuzkoa\nAipatzekoa: Emanaldia euskararen aldeko ekimena\n1973 diskoa aurkezteko hirugarren kontzertua eskerrona adierazteko modua izan zen. Anoetarrekin bereziki, musika lokaletan dabiltzan taldeekin. Izan ere, ezinbesteko laguntza eskaini ziguten disko berria eta zuzenekoak prestatzeko garaian.Goizetik gertu ginen taulagaineko prestaketa lanak egitera. Ima eta Joni Sartagudara (Nafarroa) memoria historikoaren aldeko ekitaldian parte hartzera zijoazen bitartean, Iñigok 500 kilometro egin zituen kotxean Anoetara iristeko. Zorionez, dena ondo irte n zen eta iluntzerako guztiok bat egin genuen gaztetxean. Kuku elkartean primeran afaldu genuen, iñigok eta imak kantu afari bilakatu zuten otordua! Giro ederrean jarraitu genuen Gaztetxean, eta oso atsegina izan zen ikusleen aurrean berriro aritzea. 22 kantu inguru eskaini genituen, entseatu gabe genituenak ere bai! Festa batean bilakatu zen kontzertuaren ondorengoa eta ordu txikitan bakoitza bere aldetik alde egin zuen, Senpere zain genuelarik.\nData: 2008-01-12. Herria: Berriobeiti, Nafarroa\nTaldeak: deabruak teilatuetan + berri txarrak + kauta + narco + koma\nAipatzekoa: Presoen aldeko jaialdia\n1973 diskoa aurkezteko bigarren kontzertuan neurriak oso bestelakoak ziren. Milaka ikusleren aurrean, altuera nahiz zabalera handiko taula, watioak han eta hemen… esperientzia polita izan da berriro horrelako tamainako zuzenekoetan aritzea. Eskertu beharrean gaude Endika eta konpainiak eskainitako tratua. Uneoro maitatuak sentitu ginen eta emanaldi biziarekin erantzuten saiatu ginen. Loria jasoko ez duen bolondres eta teknikari askoren lanarekin aurrera ateratzen da Hatortxu Rock. Haientzat ere izan zen presoen alde idatzi genuen Zuentzat kantua. Ezin ahaztu ere Aitor, Rubio, Gorka, Karlos, Kaki, Fernan, Goiko eta lagunekin solasean emandako uneak… aukera berriak iritsiko dira udaberrian!\nData: 2007-12-19. Herria: Tolosa, Gipuzkoa\nTaldeak: deabruak teilatuetan + dj bull\nAipatzekoa: Bonberenearen X.urteurrena\nIsilari iskin egin genion zuzeneko berragerpenarekin. Gure inguruko lagunen eta ezagunen aurrean nahiz Euskal Herri osotik etorritako deabruzaleen aurrean aritzea hunkigarria izan zen. Ahaztu ere egin genuen zuzeneko emanaldian Aritz edo Iñigo alboan izate hori. Sonorizazio aldetik ez genuen behar beste asmatu, nolanahi ere kantuak abesteko garaian entzuleengan laguntzaile bikainak aurkitu genituen. DJ Bullek emanaldiaren ostean ipinitako musikarekin, kontzertua festa modukoan bilakatu zen goizalderarte. Bonbereneako lagun askotxo aritu ziren lanean jaialdia ondo atera zedin, ezin behar bezala eskertu egindako guztia. Rafa Gorrotxategik eginiko tarta mundiala zuentzat ere bada!


Kontsumo jendartearen kontra mobilizatuko da Fridays For Future | Ekonomia | KAZETA\nKontsumo jendartearen kontra mobilizatuko da Fridays For Future\nAzaroaren 29an Black Friday delakoren karietara, Fridays For Future klimaren aldeko gazte mugimenduak mobilizaziorako deia luzatu du Baionan “Erran stop gainkontsumoari” lemapean.\nKazeta|2019/11/26|0 iruzkin Eguneratua:\nFridays for Future mugimenduak saltegi handi batean egindako ekintzaren irudia. © Fridays for Future Pays Basque\n“Munduko multinazional handiei etekinak ateratzea permititzen dien eguna”. Hala dio Fridays For Future mugimenduak azaroaren 29an eginen den Block Friday ekimenari loturik egin duen bideoan. Hitz joko hori erabili du Black Friday egunaren karietara egungo kontsumo jendartea salatzeko.\nMugimenduak neurrigabeko ekoizpena, kontsumoa eta biziak suntsitzen dituen sistema ekonomikoa salatuko ditu antolatu dituen mobilizazioen bidez. Euskal Herrian Baionan emana dute hitzordua, goizeko 9.00etan Herriko Etxearen aitzinean.\nSaldu gabeko produktuen suntsiketa, lan baldintza negargarriak eta baliabideen agorpena deitoratu ditu sare sozialetan hedatu duen bideoaren bitartez. “Etorkizuna gure eskuetan da”, dio gazte mugimenduak, gisa horretan “elkarrekin erresistituz akabatu nahi gaituen neurrigabeko kontsumoarekin bukatzeko” gaitasuna badela azpimarratuz.\nBlack Friday egungo sistema ekonomiko eta kontsumistaren isla baizik ez da. Ameriketako Estatu Batuetan hasi ziren egun hori ospatzen, saltoki handiak beherapen eta ordutegi bereziak eskaintzen hasi zirenean. Europara eta Euskal Herrira ere hedatzen hasi ziren marka handi nahiz frankizia ezberdinak eta geroz eta gehiago dira gauera arte haien ateak idekitzen dituztenak.


Monbardon - Wikipedia, entziklopedia askea.\nPuymaurin, Gaujan, Monties eta Sarcos\n41 (%51.9) 41 (%51.9)\nMonbardon (frantsesez eta ofizialki: Monbardon) Okzitaniako udalerri bat da. Administratiboki Frantziako Gers departamenduan dago, Okzitania eskualdean. 2013an 92 biztanle zituen.\n2007an Monbardon udalerrian erroldatutako biztanleak 86 ziren. Familiak 33 ziren, horien artean 7 pertsona bakarrekoak ziren (7 bakarrik bizi ziren gizonak), 7 seme-alabarik gabeko familiak ziren eta 19 seme-alabak dituzten bikoteak ziren.\n2007an 37 etxebizitza zeuden, 32 familiaren etxebizitza nagusia ziren, 3 bigarren erresidentzia ziren eta 2 hutsik zeuden. 35 etxeak ziren eta 1apartamentu bat zen. 32 etxebizitza nagusietatik 27 bere jabearen bizilekua ziren, 5 alokairuan okupaturik zeuden eta 1 doan lagata zegoen; 1ek gela bat zuen, 4 etxek hiru zituzten, 13 etxek lau zituzten eta 15 etxek bost zituzten. 31 etxek euren parking plaza propioa zuten azpian. 11 etxetan ibilgailu bat zegoen eta 19 etxetan bat baino gehiago zituzten.\nMonbardon udalerriko biztanleria-piramidea 2009an .\n2007an lan egiteko adina zuten pertsonak 46 ziren, horien artean 35 aktiboak ziren eta 11 inaktiboak ziren. 35 pertsona aktiboetatik 34 lanean zeuden (19 gizon eta 15 emakume) eta 2 langabezian zeuden (1 gizon eta 1 emakume). 11 pertsona inaktiboetatik 4 erretiraturik zeuden, 3 ikasten zeuden eta 4 "bestelako inaktibo" gisa sailkaturik zeuden.\n2000. urtean Monbardon udalerrian 11 nekazaritza-ustiategi zeuden, 360 hektarea erabiltzen.\nNénigan (2,7 km)\nMonties (3,0 km)\nGaujan (3,1 km)\nPuymaurin (4,6 km)\nAussos (4,6 km)\nVillefranche (4,9 km)\nLunax (5,0 km)\nSaint-Ferréol-de-Comminges (5,6 km)\nBNF: 15255846z (data)


POBREZIAREN MUGA ZEHAZTEAREN BEHARRAZ INFO 7n\nPobreziaren muga, gizarte desberdintasunak gutxitzeko tresna eraginkorra da. Pertsona orori gutxieneko duintasuna bermatzeko tresna alegia. Aberastasuna banatzeko mekanismo automatikoa da.\nGehiago irakurri: Jar diezaiogun muga pobreziari - Pobreziaren Muga 2016\nLogika kapitalistak arrazakeria eta xenofobia behar ditu\nMartxoaren 8ari begira pairatzen dugun heteropatriarkatua salatzeko egin genuen irakurketan, “kapitalismoak ezberdintasuna behar eta legitimatzen du, bere dominazio estrukturaren biziraupena langile klasearen aurka burutzen dituen opresio ezberdinetan oinarritzen delarik. Gure klasearen barruan, genero, nazio, arraza edota disidentzia sexualek klasearen zatiketa areagotzen dute, eta kapitalismoa desadostasun hauetaz baliatzen da bere irabazi-tasa bermatzeko eta dominazio diskurtsoaren oinarri ideologikoak sendotzeko”. Ideia hau arrazakeria eta xenofobiari ere aplika diezaiekegu.\nIrabazi-tasaren logika kapitalista soilik posiblea izan daiteke langileak gero eta gehiago esplotatuz, gure inguruaren arpilatzea areagotuz, eta beste herriak zanpatuz eta hondamendira eramanez. Kolonizazioaz lehen, eta gerora inperialismoaz, kapitalismoak bere hedapen politiken bitartez, beste herrien opresioa eta arpilatzea muturreraino eraman duen sistema da. Eta horretarako, justifikazio ideologiko bat behar izan du: Mendebaldeko kulturaren eta arrazaren nagusitasuna. Historian aitzaki hauen adibide ugari aurki ditzakegu: europarrek “beltzez” beteriko kontinentea “aurkitu” zuten; Colonek “indio” ugari zituen beste kontinente bat “aurkitu zuen”; nazismoak, kapitalismoaren oniritziarekin, juduak eta ijitoak garbitzen saiatu zen… Interes kapitalistek talde hauen demonizazioa behar zuten herri hauek zanpatzeko.\nGaur egun logika makabro honetan murgildurik jarraitzen dugu: “giza aurpegiko gerrak”, herri “atzeratuei” “mendebaldeko demokrazia” esportatzeko “interbentzioak”, “terrorismoaren aurkako gerra”, “zibilizazioen arteko talka”… Geroz eta bizitzaren alderdi gehiagoren esplotazio eta merkantilizazioaren areagotzea bideratzeko eta planetako herri guztiak kontrolatzeko kapitalismo inperialistak erabiltzen dituen eufemismoak. Aitzakiak, noski, baina gizartean kutsua uzten dutena eta mendebaldeko nagusitasunaren ideia zabaltzen dutena. Era honetan, herri langilea menderatzeko mendeetako lan ideologikoek aberastasuna handitu eta kontzentratzeko balio dute.\nGehiago irakurri: Logika kapitalistak arrazakeria eta xenofobia behar ditu\nKapitalismoaren ideologia xenofoboa da\nKapitalismoa, polarizazio eta aberastasunaren metaketa da batez ere. Oxfam GKEaren arabera, “ %1aren zerbitzura dagoen ekonomia” (2016). 1988 eta 2011 urteen bitartean, herritarron %10 aberatsenak, diru sarreren gehikuntza totalaren %46a metatu dute. Bitartean, %10 pobreenak, soilik %0,6 jaso duen bitartean. Izan ere, %10 aberatsenek, %80 pobreenek baino gehiago bereganatzen dute, eta %50 pobreenak baino laukoitza. Polarizazio eta metaketa hau, soilik da posible, langileon eskulana gero eta gehiago esplotatuz, eta gure ingurugiroa eta herriak ustiatuz eta zapalduz.\nKapitalismoa, kolonizazioarekin lehenik eta inperialismoarekin ondoren, herrien ustiaketa eta zapalkuntza urrunen eraman duen sistema izan bada ere, ez da politika espantsionistak erabili izan dituen bakarra. Historian zehar hedapen politika guztiek justifikazio ideologiko bat behar izan dute / behar dute eta horregatik beragatik izan dute / badute. Justifikazio hau esplotatu, menderatu eta zapaltzen dituen herrien aldeko nagusitasuna aldarrikatzean oinarritu izan dira /oinarritzen dira; beraien hobe beharrez ari direla iritziz, hezi eta zibilizatu daitezen. Europarrek, mundu zaharraren hegoaldera “beltzez” beteriko kontinentea “aurkitu” zuten. 1492an Colonek, Jainkoa eta merkataritza kapitalaren laguntzaz, “indio” ugari zeuden kontinente berri bat aurkitu zuen “mundu zaharraren” mendebaldera. Amerikan ez zegoen “indiorik” ezta Afrikan “beltzik” ere, inongo talde etnikorik ez baitzen horrela izendatzen. Kolonizatzaileen esplotazio goseak, horrela behar zituen. kolonizazio prozesuak behar zuen produktua alegia. Ondoren, eskema hau, nazismoaren lengoaia basatiarekin indartu egiten da. “Untermenschen”-ak (giza-azpikoak), beraien osotasunean “Randvölker”-ak (herri marjinalak) osatzera datozenak, zerbitzari lanak egitera datoz lehen munduko “Herrenvölker”-ren (herri menderatzaileak) lan esklabo giza.\nGaur egun, oraindik ere, harriduraz honako justifikazioekin topo egiten dugu: “gerra humanitarioak”, “mendebaldeko demokrazia” “atzeratuta” bizi diren herrialdetara esportatzeko “esku hartzeak”, “terrorismoaren aurkako gerrak”, “zibilizazioen arteko talka”… Guztiak, kapitalismo inperialistak erabiltzen dituen leungarriak dira, munduko herri guztiak kontrolpean edukitzeko; modu hontan, herrion ustiaketa eta bizitzako gero eta arlo gehiagoren salerosketa areagotuz.\nAre gehiago, kontua ez da era honetako justifikazioekin bukatzen, egunez egun, logika kapitalistak sortutako gerra inperialisten ondorioz ematen ari diren migrazio masiboak eta ondoriozko dramak ikusten ari gara. Demokraziaren “gotorleku” izateaz harro adierazten den Europa honetan ikus ditzakegu gainera. Gaur Martxoaren 21a, arrazakeria eta xenofobiaren aurkako nazioarteko eguna den honetan, inoiz baino indar handiagoa hartzen du SOS arrazakeriaren hurrengo esaldiak “Europa zaharraren hegoaldeko muga, hilobi erraldoia da”. Zentsu honetan, Europa mailako arrazakeria eta xenofobia adierazlerik larriena, arrazakeria instituzionalean kokatzen duten eragile guztien irakurketarekin bat egiten dugu. Egungo atzerri politika eta lege ezberdinak izanik, adierazle nagusiak. Politika hauekin, alde batetik, pertsona migrante eta asilotuen kolektiboak jartzen dituzte beraien segurtasun estrategien eta estrategia militar eta polizialen erdian. Bestetik, kontrol soziala, kriminalizazioa eta errepresioa areagotzen dituzte “mendebaldeko demokrazietan”. Eta guzti hau gutxi ez balitz, hirugarren herrialdeetan egindako esku hartze eta injerentzia ezberdinak justifikatzeaz gain, hatsa ere ematen diete.\nGehiago irakurri: Kapitalismoaren ideologia xenofoboa da


Zuhaitz Egunaren harira, ekitaldi bereziak Busturian - Busturialdeko Hitza : Busturialdeko Hitza\nZuhaitz Egunaren harira, ekitaldi bereziak izango dira Busturian\nZuhaitz Eguna dela eta, jarduera bereziak antolatu ditu Euskadiko Biodibertsitate Zentroak asteburu honetarako. Besteak beste, irteera gidatua egingo dute Rober Garaik sortutako basora, eta bertoko zuhaitzak ezagutzera emateko umeentzako pista-jolasa egingo dute.\nRober Garaik basoan egindako artelana\nBihar Urdaibaiko paduretara bisita gidatua egingo dute, 10:00etan, eta 11:30ean kortxozko imanak sortzeko tailerra egongo da, 6 urtetik aurrerakoei zuzenduta. Besteak beste, tailer horretan kortxoa nondik datorren azalduko diete parte hartzaileei. 12:30ean, bestalde, bisita gidatu familiarra izango da. Arratsaldean ere izango da zer egin Madariaga Dorretxean. 17:00etan jasangarritasun aldeko tailerra egingo dute, Zapaltzen duzun lurra izenburupean. Domekan, energia berriztagarriei eta garraio jasangarriei buruzko tailerra egingo dute, 11:00etan, 5 urtetik gorakoei zuzenduta. 12:30ean, berriz, bisitaldi gidatua egingo dute. 16:30ean izango da Rober Garaik sortutako basora bisita; eta 17:00etan, azkenik, zuhaitz autoktonoak ezagutzera emateko umeentzako pista-jolasa. Informazio gehiagorako edo izena emateko 94-687 04 02 telefono zenbakira dei daiteke, edo info@torremadariaga.org helbidera idatzi.


Donostiako Zinemaldiak Startup Challenge Zinemaldiaren bigarren deialdia zabaldu du - SPRI\nDonostiako Zinemaldiak Startup Challenge Zinemaldiaren bigarren deialdia zabaldu du\nLehiaketa ikus-entzunezkoen alorrean teknologia berriak gehitzean oinarritutako enpresa-proiektu berriak proposatzen dituzten pertsona ekintzaile eta startup-ei zuzenduta dago: Izena emateko azken eguna ekainaren 1a da\nDonostiako Zinemaldiak Startup Challenge jaialdiaren bigarren deialdia zabalduko du gaur, ikus-entzunezko proiektu teknologikoen lehiaketa bat. Ekimena Zinemaldia & Technology jaialdiaren hirugarren edizioaren barruan egingo da, Zinemaldiaren apustu estrategikoa ikus-entzunezko industria eta teknologiari buruzko hausnarketarako erreferentziazko gune gisa bihurtzeko.\nHautagaitzak jasotzeko epea ekainaren 1ean amaituko da. Lehiaketa sortu berri diren ekintzaileei eta startup – 2015eko abenduaren 31z geroztik eratutakoei- teknologia berrietan oinarritutako eta ikus-entzunezko esparrura zuzendutako enpresa-proiektu berriak proposatzen dituztenei zuzenduta dago. Gainera, legezko egoitza Europako herrialde batean izan beharko dute, eta enpresa proiektua Euskal Herrian martxan jartzeko asmoa.\nHautatutako proiektuak irailean Zinemaldian egingo den jardunaldi batean aurkeztuko dira, klase magistral bat eta I+G+B enpresen aurkezpenak barne hartuko dituena.\nEusko Jaurlaritzak, Ekonomiaren Garapen eta Azpiegitura Sailaren bitartez, Zinemaldia Startup Challenge sustatzen du. Ekimen hau, aurten bere hirugarren edizioa beteko duen Zinemaldia & Technology jardunaldiaren baitan dago. Jardunaldi honen antolakuntzari dagokionez, Donostiako Zinemaldiak, Tecnaliak, Tabakalerak eta Petronorrek izango dira antolatzaile, Europa Creativa Media eta Vicomtech ikerketa aplikatuko zentroaren laguntzarekin. Bestealde, Tabakalerarekin, 2deo ikus-entzunezko laborategiaren bidez, jarduera beste jardunaldi batzuetan zabaltzeko lan egiten da urtean zehar.\nAurreko edizioetan, Zinemaldia & Technology topaleku izan zen teknologoentzat, zinemagileentzat eta zinemagintzako profesionalentzat. 2018an, J.A. Bayona zinemagileak klase magistral batekin inauguratu zuen jardunaldia, eta iaz, Lucia Peralta izan zen bere esperientzia kontatu zuena; Digital Matte Painter gisa Aquaman eta Game of Thrones (Tronu jokoa) bezalako ekoizpenetan.\n10.000 euroko saria eta 500.000 eurorainoko balizko finantzaketa\nIzen-ematea online formulario baten bidez egin ahal izango da. Formulario hau Zinemaldiaren webgunean bertan dago eskuragarri (www.sansebastianfestival.com).\nProiektuko bazkideen adituez osatutako epaimahai batek bost finalista aukeratuko ditu, eta hauek, Euskadiko Parke Teknologikoen Sarean kokatutako BICetako (Business Innovation Center) batean urtebetez inkubazio-gune bat doan eskuratzeko aukera izango dute. Honekin batera, Zinemaldiko jarduera eta ekitaldi guztietarako sarbidea izango dute, baita bidai gastuen ordainketa eta bertara joateko ostatzea. Aukeratutako proiektuen berri abuztuaren hasieran emango da prentsa ohar baten bidez. Azkenik, irailean, Zinemaldiak irauten duen bitartean, epaimahai independente batek aukeratuko du proiektu irabazlea, 10.000 euro jasoko dituena. Irabazleak zein lau finalistek, gainera, 500.000 eurora arteko finantzaketa eskuratu ahal izango dute Euskal Herrian euren proiektua garatzeko.


2015ko Urtarrilaren 23a\nOrain dela 1959 egun argitaratua\nAspalditik dago bide ertzeko horma hau erorita, eta hesi batzuk jarri ziren aldi baterako neurri moduan. Ez dago asmorik berriro egonkortzeko? Bidearen oinarriak kalteak jasan ditzakeela iruditzen zait.\nKaixo. Jaso dugu zure ekarpena eta dagokion sailera bideratu dugu. Erantzun bat izan orduko jakinaraziko dizugu. Mila esker Alegia hobe bat egiten laguntzeagatik.\nKaixo. Zure ekarpenaren inguruan aipatu, gune hori jabetza pribatukoa dela eta bere mantenua ez dagokiola Udalari. Dena den, Udala jakitun da gune horren egoeraz eta espediente bat ere irekita dago. Berriz ere gaiari heltzeko konpromisoa hartzen du Udalak. Mila esker eta ondo izan.


Mekanografia ikasteko web-orriak – KZblog\nMekanografia ikasteko web-orriak\nOrdenagailuan bi atzamarrekin idazteaz aspertuta zaude? Ordenagailuan testuak idazterakoan mekanografia jakitea erabilgarritasun askokoa izango da, horrela idazte abiaduran irabaziko duzu eta oso komenigarria izango zaizu egunero ordenagailuan testuak idazten denbora asko pasatzen baduzu.\nOrain arte zeregin motel eta astuna dela pentsatzen duzulako, mekanografia ikasten ez bazara inoiz hasi, gaur KZguneatik iritziaz aldatzea eragingo dizuten aukerak erakutsi nahi dizkizugu. Mekanografia ikasteko era erraz eta azkarrean lagun diezazuketen web-orri asko daude.\nIkas ezazu mekanografia web hauekin\nOndoren mekanografia zure ordenagailutik ikasi ahal izango duzun web-orri interesgarri batzuk erakutsiko dizkizugu.\nMekanografia ikasteko eta zure erritmora aurreratzen joateko gidatutako 27 ikasgai elkarreragile dituen webgunea. Zure idazte abiadura kalkula dezakezun abiadura testa du. Demo bat egin dezakezu gonbidatu bezala, baina ikastaroaren funtzionaltasun guztiak eduki ahal izateko erregistratzea beharrezkoa da.\nAriketa praktiko elkarreragileko aukera handia eskaintzen dizun web-orria da. Behin ariketa bakoitza gaindituta, hauek apurka igotzen joango dira zailtasunean. Eskuragai dago bai partikularrentzat, bai mekanografia bere ikasleei erakutsi nahi dieten irakasleentzat. Ariketa praktikoez gain, ikasketak dibertigarriagoa egingo duten tekleatzeko jokoak eta lorpenak ditu. Erregistratzea beharrezkoa da.\nOso diseinu errazagatik nabarmentzen den orrialdea. Ikasgai praktiko bakoitzarekin aurreratzen ari izan ahala, izarrak lortzen joango zara 5 guztira lortu arte. Nahiz eta webean erregistratzea beharrezkoa ez izan, egiten baduzu Typing Club-ek eskaintzen dizkizun estatistikekin eta txosten zehatzekin zure aurrerabidea ikusteko aukera izango duzu.\nWeb-orri honek ariketa asko eta ikasgai praktikoak eskaintzen ditu eta mekanografia ikasten ari zaren denbora atsegingarri egingo zaizun abiadura test-ak eta mekanografiazko jokoak ditu ere. Badu tekletako bakoitzeko posizioa zure teklatuari begiratzeko beharrik gabe ikasten lagunduko dizun teklatu birtuala. Gonbidatu bezala ikastaroan sar zaitezke, baina izena ematen baduzu, zure bilakaera erakutsiko duten estatistikak ikusteko aukera izango duzu.\nVelocidactil mekanografiako online jokoa da. Zuk bakarrik praktika dezakezu, jokoa hasi baino lehen zure pultsazioak, denbora eta egiten dituzun akatsak neurtuz, edo denbora gutxiagotan pantailan irteten den testua idatzi beste erabiltzaile batzuen kontra lehiatuz jolastu. Erregistratzea ez da beharrezkoa.\nInternetek eskaintzen dizkizun online tresnei buruz gehiago jakin nahi baduzu, apunta zaitez KZguneak eskaintzen dizkizun ikastaroren bat egitera. Eman izena itxarote zerrendan eta guk deituko zaitugu.\nNork KZgunea| 2019-02-19T20:50:44+00:00\t2019/02/19|Informatika eta Teknologi berriak, Orokorra|Iruzkinik gabe


2019ko ekainaren 18a, asteartea | Ordua Euskal Herrian 07:08:35\nHarkaitz Cano, Jorge Aldarete eta Fermin Muguruza.\nBlack is Beltza nobela grafikoaren istorioa New Yorkeko 5. etorbidean hasten da, 1965eko urrian. Orduan, eta honokoa benetako historia da, Iruñeko erraldoiak sagar handiko kale ezagun hartatik desfilatu ziren, bi salbuespenekin, erraldoi beltza ez zuten dantzarazi, arraza bazterkeriagatik galarazi zitzaiolako. Manex Unanue euskalduna dugu fikziozko istorioaren protagonista, erraldoi beltza dantzaraztera New Yorkera abiatu da, eta han dela, AEBetan geratzea erabakiko du. Abiapuntua hori izanik, Manexen edo erraldoi beltza ezizenez ezagun egingo den euskaldunaren istorioak garaiko gertaera, pertsonaia eta mugimenduak ezagutzen lagunduko digu, orduko giroa ezin hobeto deskribatuz.\nFikzioa eta errealitatea nahastuz, Manexen eskutik ezagutuko ditugu: New York eta Velvet Underground; Harlemeko giroa, Black Panthers mugimendua eta Malcolm X; Kuba, Fidel Castro eta Che Guevara; Mexiko eta Juan Rulfo; Los Angeles eta Chicano Power mugimendua; Monterreyko musika jaialdia; Montrealeko Erakusketa eta Charles de Gaulle; Aljeria eta Cheika Rimitti; Vietnameko gerra; KGB, CIA eta MOSAD espioitza agentzien trikimailuak; Boliviako gerrilla eta munduko liberazio mugimenduak; droga psikodelikoak eta sexu askapenerako mugimendua; eta batez ere, garaiko musika, Otis Redding-en Respect abestia ardatz.\n2009an jaso zuen Harkaitz Canok Fermin Muguruzaren deia, Iruñeko erraldoiak New Yorkeko 5. hiribidean agertu zirenekoa jasotzen zuen egunkariko berria esku artean. “Argazki oinean irakur zitekeen erraldoi beltzei desfilean parte hartzea galarazi zietela, arraza gatazkak tarteko”, azaldu digu Harkaitz Canok. Benetako istorio honetatik tiraka, Muguruzaren hasierako ideia, helduentzako animaziozko filma egitea bazen ere, “baloratu genuen pelikula egin baino lehen, pauso naturala izan zitekeela komiki bat egitea. Lanean hasi ginen bakoitza bere aldetik, batez ere garaia aztertuz, oso garai zurrunbilotsuak baitziren”.\nTestuinguru historiko honetan, ez dira Euskal Herriko gertaera historikoen aipuak falta. Hala, 1967ko Donostiako Bertsolari Txapelketa aipatzen da nobelako pasarte batean: Xalbador bertsolariak, publikoaren txistuak jaso ondoren, “txistuak jo dituzute bainan, maite zaituztet oraindik” kantatuta, publikoaren txalo zaparrada eragin zuenekoa. “Herrialdeetako kontaketa paraleloak agertzen dira. Oso nobela internazionalista da, Manexek egiten duen ibilbidea 10 hiritan gertatzen delako. Aljer, Mexiko, Madril, Kuba, Los Angeles, San Francisco... Munduaren ikuspegi nahiko zabala ematen du, beti ere Euskal Herria kontrapuntu bezala agertzen dela”.\nBlack is Beltza espioitza istorioaren barruan, “euskarak badu bere garrantzia, Manex protagonistak, telefonoz euskaraz hitz egiten baitu Iruñeko bere lagunarekin, eta elkarrizketa horiek espiatu egingo dizkiote amerikarrek. Horrela, garaiotan euskara espioitzarako hizkuntza bezala erabili zela agertzen da”, Harkaitz Canoren hitzetan.\nNobela grafikoaren jatorrizko hizkuntza euskara izanik, gaztelaniaz, frantsesez eta katalanez ere argitaratuko da, hainbat argitaletxeren eskutik. Euskarazko nobela Fermin Muguruzaren Talka transmedia zigiluak kaleratuko du, frantsesez –Angulemako komiki azokan izango da–, gaztelaniaz eta katalanez, Bartzelonako Bang Edicionesen eskutik argitaratu da, eta azkenik, Mexikoko Caja de Cerillos argitaletxeak edizio berezia egingo du. “Mexikoko Guadalajarako liburu azokan, Latinoamerikako azokarik garrantzitsuenean, aurkeztuko dute eta bertan izango gara”. Jorge Alderete argentinarra bada ere, Mexiko DFen bizi da egun. “Jorge oso ezaguna da Hego Amerikan, eta litekeena beste herrialde batzuetan, Argentinan edota Txilen, kaleratzea komikia”.\nBlack is Beltza nobela grafikotik harago doan proiektua da, eta horixe bera erakusten du Bilboko Alondegian, otsaila bitartean egingo den erakusketak. Komikiko irudi handituak, garaiko filmak, argazkiak, musika eta nobela girotzeko erabili diren hemeroteka lanak ikus daitezke bertan. Bestetik, hainbat kontzertu, topaketa, hitzaldi eta film ikusi ahal izango dira datozen asteetan Bilboko hainbat aretotan, Black is Beltza nobelaren giro historikoa hobeto ulertzeko.


Eneko Goia | Ekonomia da gaia! - Eneko Goia\nAndoni Aldekoari entzun nion esaldi hau Donostiako estrategia bulegoak eta Bilbao metropoli 30 erakundeak irailaren hasieran Miramarren antolatutako ikastaroan. Ikastaroaren izenburua “gobernantza berria hiritar berrientzat” zen, eta Bilboko alkatearen Gabineteko Zuzendari Delegatua den Andonik bere hiriari buruzko ikuspegi estrategikoa azaltzerakoan erabili zuen.\nEsaldia entzun nionetik buelta dezente eman dizkiot gaiari. Beste modu batera esan daiteke ere, urrian Hiriaren egoerari buruzko osoko bilkuran egindako galderaren bitartez adibidez : Zertaz biziko da Donostia etorkizunean? Zalantzarik gabe, hau da gaur erantzuna eskatzen duen galdera nagusia. Horretan saiatu gara bi aste hauetan IDEIAgunean. Horretaz hitz egin dugu eta pentsatu dugu. Pertsona askorekin egin dugu gainera. Gure hirian euren proiektuak egi bihurtzen saiatzen diren pertsonekin.\nEsperientzia asko ikusi ditugu, proiektuak aztertu, ekimenak ezagutu, kexak entzun… Bereziki ikasgai bat ikasi dugu: Pertsona horiek, donostiar horiek dira hiriarentzat bilatzen ditugun erantzunen motor nagusia. Ondo funtzionatzen duten motoreak. Askotan Udaletxearen ekimena gainditu behar izaten dutelarik.\nZer dela eta ez dugu guztiok norabide berean bultza egiten? Hori izan da gure topaketetan behin eta berriro sortu den galdera. Ba ez dagoelako ikuspegi estrategikorik, deritzot. Nola demontre bultzatuko dugu norabide berean, norabidea zein den ez badakigu! Hori da transizioko legealdi xelebre duen ezaugarri nagusienetako bat, eta ondorioz Hiriak sufritzen duena. Ez dago eztabaida estrategikoari ekiteko modurik! Eta okerrena dena, inor gutxik gogoratzen duen Plan estrategikoa daukagu. Badirudi zenbaitzuk nahiago dutela inprobisazioa.\nEuren ekimenez Hiria bultzatzen dutenek ordea oso garbi daukate norabidea. Zergatik ote da hain zaila bultzatzen laguntzea? Hori izan da gure topaketa guztietan mahai gaineratu den bigarren gaia, Udalak izan beharreko jarrerarena alegia. Udalak ez luke sortzen dena ordezkatu edo bere gain hartu beharko ( norbaitek bere ekimenez sortzen duena kopiatzeaz edo egiteaz ari gara), ez luke errezeloz jokatu beharko, ez lituzke gauzak oztopatu edo zaildu beharko. Hori da ekimena dutenek gehiegitan Udaletxean ikusten dutena. Tramite burokratiko konplikatuak, itxarote denbora amaitu ezinak, ekimenak bereganatzeko joerak… Aditz berriak erabiltzeari ekin behar diogu: Elkar lagundu, erraztu, konpondu edo bideratu. Seguruenik diru laguntzak ematea baina zailagoa da guzti hori, baina norbaiti harrigarria iruditzen baldin bazaio ere, dirulaguntzak gehitzea da egon garen pertsonek eskatu ez digutena. Hain zuzen ere, ekonomia delako gaia.


Harreran azpimarra - Tolosaldea - Tolosaldeko ataria\nIñigo Terradillos 2019-07-09 09:41\nTolosaldera iritsi berri diren gaztetxoei ongietorria ematea du xede Harrera on ekimenak; bertako hizkuntzari eta kulturari garrantzia ematen zaie, baina jatorrizkoena ahaztu gabe.\nZer hoberik leku berri eta ezezagun batera joatean eskuak zabalik hartua izatea baino? Adin guztietara zabaldu daitekeen sentsazioa da, baina, ziurrenik haur eta gazteengan pisu handiagoa hartzen du. Horretaz jakitun, erakundeak eta elkarteak hainbat ekimen ari dira bultzatzen, migrazioaren gorakadaren ondorioz sortutako gizarte anitzean elkarbizitza ahalik eta egokiena izan dadin.\nHor kokatzen da, hain juxtu, Harrera on egitasmoa. Duela sei urte hasi zen Tolosaldean lehen pausoak ematen, helburu argi batekin: «Tolosaldera iritsi berri diren gazteei eta haurrei harrera on bat egitea». Tolosaldea Garatzenek antolatzen duen egitasmoa da eta Ana Telleria bertako migrazio saileko teknikariak dioenez, Pasaian urtebete lehenago hasi zuten ereduari jarraituz ekin zioten. «Behar edo hutsune bat ikusi zuten han, eta Tolosalderako ere interesgarria zela ikusi zen». Eskolaz kanpoko ekimen hau Tolosan eta Villabonan egiten da eskualdean, eta haur eta gazteei zuzendutako dinamizazioa eta formazioa eskaintzen dituen Urtxintxa elkarteak koordinatzen du.\nIkasturtea bukatu den moduan, Harrera on guneak ateak itxi ditu hurrengo ikasturtera arte, urrian hasi, eta ekainera bitarte luzatzen baita. Aurtengoan ere, 6-16 urte bitarteko gazte ugari elkartu da bertan. Guztiek komunean duten ezaugarria da azken bi urteetan Tolosaldeko herri edo ikastetxe batera iritsi izana.\nAstean behin elkartu dira, adinaren arabera banatuta, astelehenetan, astearteetan eta asteazkenetan. Txikienak, 6 eta 9 urte artekoak, Villabonako Gazte Lekuan, eta 9-12 urte bitartekoak eta 12-16 urte artekoak Tolosako Gazte Topagunean.\nEuskal Herritik kanpo etorri berriak dira egitasmoan parte hartzera deituak edo gonbidatuak direnak. Tolosaldea Garatzenen bitartez egiten da hori: «Eskualdera etorri berri diren familien informazioa izaten dugu, bai ikastetxeekin, bai eta udaletako gizarte zerbitzuekin harremanetan gaudelako», zehaztu du migrazio teknikariak. «Kasu askotan, gainera, ikastetxeak beraiek jartzen dira harremanetan gurekin, behar hori izan dezakeen haur edo gazte bat identifikatzen dutelako, dela kurtso hasieran edo erdian». Badira, halaber, euren kabuz joaten direnak ere. Doako egitasmoa den heinean, bertan parte hartzea ere boluntarioa da, eta Telleriak zehaztu duenez, «beraiek erabakitzen dute noiz joan».\nEuskal Herritik kanpokoak eta etorri berriak, dira,beraz, Harrera on egitasmoan parte hartzera gonbidatzen diren gaztetxoak. Hori da, hain juxtu, ekimena berezi eta aberats egiten duen ezaugarrietako bat antolatzaileen arabera. Hala, jatorri askotariko haurrak eta gazteak elkartzen dira: Hego Amerika, Afrika, Europa… «Bakoitza bere errealitatearekin etortzen da bertara, baina, finean, antzeko errealitateak elkartzen dira». Ezaugarri horrek are eta aberatsago egiten duela diote: «Guk, bertan jolasean ari diren bitartean, euskal kulturara gerturatzeko tresnak eskaintzen dizkiegu. Baina, era berean, beraiek ere, euren jatorria ahaztu gabe, beraiena den hori ematera bideratzen ditugu, eta hori guretzat oso garrantzitsua da: esaterako, dituzten ohiturak kontatzera gonbidatzen ditugu».\nElkarren artean jolas egiteko eta lagun berriak egiteko aukera izaten dute, beraz. Eta, gainera, euskal kulturara gerturatzea ere badu xede bezala egitasmoak, «euskara hizkuntza bizia dela erakutsiz, euskaraz hitz egitea garrantzitsua dela eta komunikaziorako eta gizarte harremanetarako tresna dela islatuz. Beti ere, euren nortasun errespetatuz».\nAstean behin izaten diren saio horiek ikastetxetik irtetean izaten dituzte, arratsaldeetan, bi orduz. Bi hezitzaile izaten dituzte zain, Villabonako Gazte Lekuan eta Tolosako Gazte Topagunean. Jolas edo jarduera desberdinak proposatzen dizkiete gaztetxoei, baina, ez edonola. Adin tarte bakoitzaren arabera, interesgune edo gai bat hartzen dute aitzakia moduan, bidea irekitzeko. «Esaterako, txikienen kasuan, Beñat izeneko pertsonaia bat daukagu. Beñatek bere herrian zirku bat deskubritzen du, eta zirku horretan, hainbat pertsona bizi direla ikusten du, jatorri ezberdinekoak. Beñatek zirku horretan ikusten dituen errealitate horiek kontatzen dizkie gazteei astero gutun bidez. Gutun horietako bakoitzak gai batekin izaten du lotura: astronomia, oporraldiak, festak…»\nGai horiek Euskal Herrian nola diren azaltzeko baliatzen dute jarduera, eta, era berean, gaztetxoen jatorrizko lurraldeetan gai jakin horiek nola diren kontatzeko ere eskatzen diete.\nLEHEN PAUSOA: HIZKUNTZA\nHarrera on egitasmoko hezitzaileen lehendabiziko lanketa hizkuntzarena izaten da. Haur edo gazte bakoitzak dituen beharrak identifikatzen dituzte, eta behar horien arabera programa bera ere eboluzionatzen doala kontatu dute: «hasieran hizkuntzari lotutako tresna erraz batzuk ematen ditugu lan egin ahal izateko».\nEtorri berri diren gaztetxoek ez dute euskara jakiten, beraz, zerotik hasi beharra izaten dute. Horrelakoetan, hezitzaileek euskaraz ematen dituzte azalpenak eta tresna batzuk gaztelaniaz ere eskaini beharra izan dituzte. «Gaztelaniaz ez ezik ingelesez ere eskaintzen ditugu, jatorriaren arabera. Tresna horiek, pixkana, desagertuz joaten dira, ikasturtean aurrera egin ahala».\nSeigarren ikasturtea osatu du Harrera on ekimenak, eta hasieratik izan duen «erantzun baikorra» azpimarratu dute. Antolatzaileek dioetenez, gaztetxoak «oso gustura» joaten dira, eta horren adierazle da askok urtez urte errepikatu egiten dutela, eta taldez talde igarotzen joaten direla adinean aurrera doazen heinean.\nEkimena «keinu» modukoa da «ezezagun zaien leku honetan ongietorriak sentitzeko», eta gogoratu dute ateak zabalik dituela nahi duen ororentzat, ikastetxean bertan galdetuz, edo Tolosaldea Garatzenera joz.\n«Harrera on bat izatea ezinbestekoa da frustrazioei aurre egin ahal izateko »\nIñigo Terradillos uzt 09 Tolosaldea\nUrtxintxa elkarteko Heziketa Aktiboa lan-taldeko kidea da Maite Sagaseta, eta Tolosaldeko Harrera on egitasmoa koordinatzen ari da azken lau urteetan.